title: Lampukka

text: Lampukka on ikonin edessä poltettava öljylamppu, joka voi olla joko riippuva tai kiinteästi lattialla jalustalla seisova tai seinään kiinnitetty. Lampukan erityispiirre on sen avoimuus: liekin ympärillä ei ole lasia ja sydäntä kannattaa yleensä avoimen öljyastian laidoille ylettyvä kannatin. On olemassa myös irrallisina öljyssä kelluvia sydämen kannattimia.


title: Lampukka

text: Öljynä lampukassa käytetään puhdistettua parafiiniöljyä.


title: Lampukka

text: Lampukoita käytetään ortodoksisessa kirkossa jumalanpalveluksissa sekä myös ortodoksien kotona kotialttarissa.


title: Apatosaurus

text: Apatosaurus oli myöhäisellä jurakaudella noin 140 miljoonaa vuotta sitten elänyt hirmulisko. Se oli yksi suurimmista maalla eläneistä eläimistä. Lonkan kohdalta korkeutta oli 4,5 metriä, koko pituus saattoi olla jopa 21 metriä ja paino saattoi nousta noin 35 tonniin.


title: Apatosaurus

text: Se liikkui kaikilla neljällä raajallaan, mutta se on mahdollisesti pystynyt myös nousemaan takajalkojensa varaan ja murskaamaan vastustajansa jysäyttämällä eturaajansa sen päälle. Sillä oli pitkä häntä, jota huiskimalla se pyrki säikyttämään uhkaajansa karkuun.


title: Apatosaurus

text: Jalkojen luusto ja lantioluut olivat suurempia ja painavampia kuin diplodocuksen, mutta molemmilla lajeilla oli pitkä kaula ja häntä. Häntää pidettiin ilmassa kävelyn aikana.


title: Apatosaurus

text: Robert Bakkerin mukaan on hyvin mahdollista, että "Apatosauruksella" olisi ollut paksut, hirvimäiset huulet.


title: Apatosaurus

text: Aikaisemmin uskottiin "Apatosaurusten" eläneen puoliksi vedessä, jotta ne voisivat kannatella suunnattoman massansa. Myöhemmät havainnot eivät kuitenkaan tue tätä olettamusta. Itse asiassa "Apatosaurus" oli laiduntava dinosaurus ja fossiloituneita jalanjälkiä tulkitsemalla voidaan päätellä, että ne elivät laumoissa. "Apatosaurukset" ehkä nielaisivat kiviä, jotka auttoivat ruoan pilkkomista vatsalaukussa.


title: Apatosaurus

text: "Apatosaurukset" luultavasti söivät jokivarsilla olevien puiden latvustoja. Tiedemiehet epäilevät etteivät ne pystyneet nostamaan kaulaansa 90 asteen kulmaan, koska se olisi suuresti hidastanut verenkiertoa aivoihin. Normaalisti veren matka sydämestä päähän olisi luultavasti kestänyt noin kaksi minuuttia. Kaulanikamista on päätelty, että kaula ei olisi ollut kovinkaan joustava.


title: Apatosaurus

text: Ei tiedetä kuinka "Apatosaurukset" pystyivät syömään tarpeeksi ylläpitääkseen suunnattomat ruumiinsa. Oletetaan, että ne söivät jatkuvasti, pysähtyen vain vilvoittelemaan, juomaan tai puhdistautumaan loisista.


title: Herrerasaurus

text: Herrerasaurus oli myöhäisellä triaskaudella elänyt dinosaurus ja se on yksi vanhimmista tunnetuista dinosauruksista. Se oli kuusi metriä pitkä ja liikkui takajaloillaan. "Herrerasaurukset" olivat lihansyöjiä ja niiden alaleuan liikkuvat nivelet antoivat joustavuutta purentaan.


title: Herrerasaurus

text: "Herrerasaurus" kuului teropodeihin eli petodinosauruksiin. Se eli keskiseltä myöhäiselle triaskaudelle. Triaskaudella dinosaurukset eivät olleet vielä maailman valtiaita. "Herrerarasauruksen" aikalaisia olivat "Eoraptor" ja "Saurosuchus".


title: Herrerasaurus

text: "Herrersasauruksen" luokittelu oli monta vuotta epäselvä, koska se tunnettiin vain hajanaisista jäännöksistä. Vuonna 1998 löydettiin melkein täydellinen luuranko ja kallo.


title: Herrerasaurus

text: "Herrerasaurus" on luokiteltu varhaisiksi teropodiksi.


title: Herrerasaurus

text: "Herresaurus" oli takajaloillaan liikkunut lihansyöjä, jolla oli pitkä häntä ja suhteellisen pieni pää. Aikuisten kallon pituus oli korkeintaan 56 cm ja kokonaispituus 6 metriä ja paino oli noin 350 kg.


title: Herrerasaurus

text: "Herrerasaurusten" ravintoon kuuluivat pienemmät elijöt ja muun muassa Synapsidit.


title: Henrik I

text: Henrik I on ollut usean hallitsijan nimenä:


title: Tony Cliff

text: Tony Cliff (oik. Ygael Gluckstein) (20. toukokuuta 1917 Palestiina – 9. toukokuuta 2000) oli trotskilainen poliitikko.


title: Tony Cliff

text: Tony Cliff syntyi Palestiinassa sionistiperheeseen. Hän radikalisoitui 1930-luvulla ja oli keskeisessä osassa rakentamassa sosialistista liikettä, joka yhdistäisi arabit ja juutalaiset. Toisen maailmansodan jälkeen, nähtyään, että sionistit tulevat voittamaan yhä varmemmin Palestiinassa, hän lähti maanpakoon Britanniaan ja vaihtoi nimekseen Tony Cliff.


title: Tony Cliff

text: 1940-luvun lopulla hän kehitti teorian, jonka mukaan Neuvostoliitto ei ollut työväenvaltio vaan eräänlainen byrokraattinen valtiokapitalismi. Teoria on leimannut vahvasti suuntausta, johon hän kuului siitä lähtien seuraavat viisi vuosikymmentä. Vaikka Cliff erottuikin teoreettisesti "ortodoksisesta trotskilaisuudesta" sen jälkeen, kun hänet oli erotettu Neljännestä Internationaalista 1950-luvulla, hän piti itseään aina trotskilaisena.


title: Tony Cliff

text: Hänen poliittista perintöään jatkaa hänen perustamansa brittiläinen "Socialist Workers Party" sekä International Socialist -suuntaus, joita on kutsuttu "cliffiläisiksi".


title: Tony Cliff

text: Tony Cliffin kirjoituksia on käännetty lukuisille eri kielille. Tähän on koottu joitain hänen merkittävimpiä teoksiaan.


title: Kentrosaurus

text: Kentrosaurus oli myöhäisellä jurakaudella elänyt dinosaurus. Se oli kasvinsyöjä ja sen selässä oli rivi kolmiomaisia levyjä, joiden uskotaan auttaneen ruumiinlämmön säätelyssä. Lisäksi sillä oli raskas häntä, jota reunustivat pitkät terävät piikit. Joutuessaan uhatuksi se saattoi huitaista ja vahingoittaa vihollista hännällään. Sen luita on löydetty Tansaniasta, Afrikasta


title: Kentrosaurus

text: Kentrosaurus oli pieni stegosaurus. Siinä oli suurikokoinen runko, jolla oli pieni ja kapea pää, pitkä kaula, lyhyet etu-raajat ja pitkät takaraajat ja pitkä, vaakasuora ja lihaksikas häntä. Tyypillisiä stegosauridi piirteitä olivat pään leveys ja tasaisuus, voimakas selkäosien rakenne ja sekä kilvet, jotka kulkivat dinosauruksen keskiruumiin päällä molemmin puolin.


title: Walt Whitman

text: Walter ”Walt” Whitman (31. toukokuuta 1819 Long Island, New York, Yhdysvallat – 26. maaliskuuta 1892 Camden, New Jersey, Yhdysvallat) oli yhdysvaltalainen runoilija, esseisti, journalisti ja humanisti. Hänen tunnetuin teoksensa on runokokoelma "Ruohoa" (alkuteos "Leaves of Grass").


title: Walt Whitman

text: Walt Whitman syntyi West Hillsissä Long Islandilla kahdeksanlapsisen perheen toisena lapsena. Perhe muutti Brooklyniin Waltin ollessa kolmevuotias. Walt lopetti koulunkäynnin 11-vuotiaana ja ryhtyi isänsä avuksi elättämään perhettä. Aluksi hän työskenteli asianajajatoimiston juoksupoikana ja sen jälkeen kirjapainoissa. Whitman tuki Martin Van Burenia tämän presidentinvaalikampanjassa 1836.


title: Walt Whitman

text: Whitman ryhtyi opettajaksi 17-vuotiaana ja opetti viiden vuoden ajan Long Islandilla, vaikka ei pitänytkään opettajan työstä. Opetustyönsä ohessa Whitman kokeili vuonna 1838 toimittaa viikkojulkaisua nimeltä "Long Islander", mutta se ei ilmestynyt pitkään. Hän siirtyi toimittajan uralle vuonna 1841. Whitman alkoi kirjoittaa vakituisesti artikkeleita newyorkilaiseen "Democratic Review" -lehteen, ja vuosina 1842–1843 hänen artikkeleitaan julkaistiin myös muissa lehdissä. Whitmanilta julkaistiin hänen ensimmäinen kirjansa "Franklin Evans, The Inebriate", jossa hän kävi julkijuopottelua vastaan. Kirjasta tuli suosittu, ja se teki Whitmanin tunnetuksi, vaikka Whitman itse ei myöhemmin siitä ollutkaan ylpeä.


title: Walt Whitman

text: Vuosina 1846–1848 Whitman työskenteli "Brooklyn Daily Eaglen" toimittajana. Hän oli teräväkynäinen kirjoittaja ja toi omat radikaalitkin mielipiteensä herkästi julki, mikä johti hänen uransa aikana monesti työsuhteiden purkamisiin.


title: Walt Whitman

text: Whitman muutti New Yorkista New Orleansiin vuonna 1848 ja työskenteli "Crescent"-lehden toimituksessa kolmen kuukauden ajan. New Orleansissa Whitman sai ensi kertaa todistaa orjuutta. Palattuaan Brooklyniin samana vuonna hän perusti päivälehden nimeltä "Brooklyn Freeman". Lehdessään Whitman otti voimakkaasti kantaa orjuutta vastaan.


title: Walt Whitman

text: Whitman kirjoitti työnsä lomassa runoja. Hän julkaisi 12 runon kokoelman "Ruohoa" ("Leaves of Grass") vuonna 1855 ja painoi siitä 795 kopiota. Teos oli irtiotto senaikaisen runouden jäykistä normeista ja perinteistä. Runot syntyivät osittain Whitmanin rajaseuduille suuntautuneiden matkojensa sekä runoilija Ralph Waldo Emersonin ihailun inspiroimina. Whitman muokkasi ja laajensi runoteostaan vuosien varrella useasti ja julkaisi siitä yhteensä kahdeksan painosta. Kokoelma ei herättänyt aluksi paljon huomiota, mutta Ralph Waldo Emerson ylisti sitä. Seuraavana vuonna Whitman laajensi kokoelman 32 runon mittaiseksi. Julkaisuyhtiö kuitenkin kaatui sisällissodan alettua.


title: Walt Whitman

text: Whitman muutti sisällissodan aikana Washingtoniinin hänen veljensä haavoituttua ja sai kaupungista töitä sisäministeriön intiaaniasioiden toimistossa. Vapaa-aikanaan hän kävi sairaalassa hoitamassa haavoittuneita sotilaita, mikä antoi aiheita hänen kokoelmaansa "Drum-Taps" (1865). Samana vuonna hän julkaisi sille jatko-osan "Sequel". Sodan jälkeen Whitman jatkoi veteraanien vierailujaan. Hän tapasi nuoren sotilaan nimeltä Peter Doyle, jonka kanssa hän aloitti suhteen.


title: Walt Whitman

text: Whitman julkaisi vuonna 1870 kokoelmat "Democratic Vistas" ja "Passage to India" sekä jälleen uuden version "Leaves of Grassista".


title: Walt Whitman

text: Whitman sai halvauksen 1873 ja muutti Camdeniin New Jerseyyn veljensä luokse. Vuosina 1875–1876 hän julkaisi sisällissodasta kertovan kirjan "Memoranda during the War", mutta halvaukset olivat jo hidastaneet hänen kirjoittamistaan. Whitman julkaisi myös uusia versioita "Leaves of Grassista", jonka myyntituloilla hän osti Camdenista itselleen oman talon. Teoksen viimeinen versio sisälsi kaikkiaan 300 runoa. Whitmanin viimeiseksi jäänyt teos "Good-Bye, My Fancy" julkaistiin vuonna 1891.


title: Walt Whitman

text: Whitman kuoli Camdenissa 26. maaliskuuta 1892 sairastettuaan tuberkuloosia. Hänen arvostuksensa oli hänen viimeisinä vuosinaan kasvanut suureksi niin Yhdysvalloissa kuin muuallakin maailmassa. Hänen hautajaisiinsa tuli yli tuhat surijaa.


title: Walt Whitman

text: Whitmania pidetään yhtenä Yhdysvaltain merkittävimmistä 1800-luvun runoilijoista. Whitmanin runoudella katsotaan kunnianhimoisuutensa ja laaja-alaisuutensa johdosta olleen suuri vaikutus Yhdysvaltain 1900-luvun runouteen.


title: Walt Whitman

text: Whitman ei saanut elinaikanaan paljonkaan julkista tunnustusta runoistaan etenkään Yhdysvalloissa, vaikkakin häntä arvostettiin Euroopassa. Nuivuuden syynä olivat esimerkiksi hänen avoin kuvauksensa seksistä, hänen imagonsa hiomattomana työläisenä, sekä hänen tyylilliset innovaationsa. Whitmanin epätavanomaiseen tyyliin vaikutti raamatullisen runouden muoto.


title: Walt Whitman

text: Useille lukijoille Walt Whitman ja Emily Dickinson ovat 1800-luvun amerikkalaisen runouden peruspilareita. Eritoten Whitmanin runous ilmentää perusamerikkalaisuutta. Runoilija tuo esiin tavallisen Amerikan hyvin perinteisellä jenkkityylillä (tätä on mm. vapaa tyyli). Hänen runoutensa voima tuottaa voimakkaita ja eläviä tunteita, ja hänet tunnistaa ilmaisun älyllisyydestä. Whitman turvautuu toistoon luodakseen tekstinsä hypnoottisen tunnelman, tämä toisto luo samalla myös hänen runoutensa voiman, sillä se inspiroi lukijaa enemmän kuin informoi. Yleensä hänen runojaan pitää lukea ääneen, jotta niiden sanoma avautuisi. Hänen runojensa taso tulee osittain niiden ylevästä diskurssista ja uskonnollisesta ja kvasiuskonnollisesta kielestä, kuten runoilija James Weldon Johnsonillakin.


title: Walt Whitman

text: Sekä 1800-luvun että nykyisten amerikkalaisten runoilijoiden on ollut mahdotonta sivuuttaa Walt Whitmania, sillä hän tavallaan loi perustan demokraattisen Amerikan runokielelle.


title: Walt Whitman

text: Eräitä keskeisiä tekijöitä Whitmanin elämässä ja runoudessa olivat homoseksuaalisuus ja homoerotiikka, jotka liittivät hänen ihailunsa 1800-luvun ideaalisesta miestenvälisestä kaveruudesta avoimeksi kuvaukseksi maskuliinisesta kehosta ja jopa masturbaatiosta, kuten käy ilmi hänen ”Song of Myself” -runostaan. Se oli ristiriidassa sen närkästymisen kanssa, jota Whitman osoitti kohdattuaan vastaavia tekstejä jolloin hän ylisti siveyttä ja paheksui masturbaatiota.


title: Walt Whitman

text: Hän antoi ymmärtää, että hänellä oli vakava rakkaussuhde New Orleansissa asuvaan naiseen ja että hänellä olisi siellä kaikkiaan kuusi aviotonta lasta. Historioitsijat ovat todenneet, ettei väite naissuhteesta pidä paikkaansa. Tutkija Jean Luc Montaigne tarkentaa, että Whitmanin silloisen rakastajan nimi oli Jean Granouille, ei suinkaan Jeanine Granouille. Tämä nuorukainen, joka oli hugenottisaarnaajan ja orjan lapsi, oli vasta 26-vuotias, kun hän tutustui Whitmaniin. Jotkut halusivat puhdistaa Whitmanin maineen muuntamalla Jeanin Jeanineksi. Afrikkalaista alkuperää olevan rakastajattaren pitäminen oli huomattavasti hyväksytympää kuin mustan miesrakastajan pitäminen. Nykyisin pidetään selvänä, että juuri se runo heijastaa Whitmanin todellista suhdetta omaan seksuaalisuuteensa, mutta hän yritti peittää kiinnostustaan homokulttuuriin. Runossa ”Once I Pass’d Through A Populous City” hän muuttaa rakastettunsa sukupuolen naiseksi ennen runon julkaisemista.


title: Walt Whitman

text: Yhdysvaltojen sisällissodan aikana rintamalla Virginiassa, missä Whitman kävi etsimässä veljeään, vallitsi tiivis toveruus, joka vaikutti hänen ajatuksiinsa homoseksuaalisuuden ja demokratian yhdistämisestä. Runossaan ”Democratic Vistas” hän ensimmäisen kerran erotti toisistaan heteroseksuaalisen (amative) ja homoseksuaalisen (adesive) rakkauden perustaen päätelmänsä pseudotieteeseen eli frenologiaan. Hän näki adessiivisen rakkauden eräänlaisena selkärankana parhaimmalle demokratialle, eräänlaisena vastapainona, jota ilman amerikkalainen materialistinen ja vulgaari demokratia olisi epätäydellinen.


title: Walt Whitman

text: Lähde:


title: Scelidosaurus

text: Scelidosaurus (nimen merkitys: "raajalisko") oli panssaridinosauruksiin kuulunut kasvinsyöjädinosaurussuku. Se on myös yksi vanhimmista tunnetuista dinosaurussuvuista. "Scelidosaurus" eli 208–195 miljoonaa vuotta sitten varhaisjurakaudella. "Scelidosauruksen" fossiileja on löydetty Englannista ja Yhdysvalloista.


title: Scelidosaurus

text: "Scelidosauruksen" pituus oli noin neljä metriä. Sen takaraajat olivat pidemmät kuin eturaajat, ja se käveli enimmäkseen tai vallan neljällä jalalla. "Scelidosauruksella" oli kova iho, minkä johdosta se oli läpäisemätön kaikille muille pedoille, paitsi sen ajan kaikkein suurimmille ja vahvimmille pedoille, jotka nekin saattoivat mieluummin saalistaa "pehmeämpää" saalista.


title: Scelidosaurus

text: "Scelidosauruksen" huomiota herättävin piirre oli sen panssari. "Scelidosauruksen" päästä häntään kulki riveissä luisia nastoja ja piikkejä, joista jotkut olivat jopa nyrkin kokoisia. Panssari teki "Scelidosauruksesta" luultavasti hitaan liikkujan ja pakotti sen kävelemään neljällä jalalla kahden sijasta, mutta nopeus ei ollut sen tärkein puolustuskeino. On kaikkein todennäköisintä, että luumuodostelmien tarkoitus oli tarjota suojaa sen ajan saalistajia, kuten teropodeja vastaan.


title: Scelidosaurus

text: "Scelidosauruksen" löysi vuonna 1858 englantilainen louhostyöläinen James Harrison, ja se oli yksi ensimmäisistä löydetyistä dinosauruksen luurangoista. Se oli kovan kalkkikiven sisällä, jonka poistaminen oli vaikeaa, ja luut olivat suurelta osin piilossa näkyviltä yli 100 vuoden ajan. 1960-luvulla tutkijat saivat selville, miten kalkkikiven voi liuottaa hapolla, ja koko luuranko on nyttemmin paljastettu.


title: Scelidosaurus

text: Kaikki "Scelidosauruksen" fossiilit on löydetty merenpohjaan muodostuneesta kivestä. "Scelidosaurus" eli ehkä lähellä rannikkoa tai ehkä tulva kauempana sisämaassa tappoi suuren joukon dinosauruksia ja huuhtoi ne mereen.


title: Scelidosaurus

text: "Scelidosaurus" on yksi vanhimmista tunnetuista dinosaurussuvuista. Tämän lisäksi se on yksi täydellisimpiä dinosauruksia, joka on löydetty Britteinsaarilta. Fossiililöydöt "Scelidosauruksesta" käsittävät useita yksilöitä.


title: Scelidosaurus

text: "Scelidosauruksen" ajateltiin kerran eläneen myös nykyisen lounais-Yhdysvaltain alueella. Tämä perustui Arizonasta löydettyjen luulevyjen ympärille. Myöhemmin luulevyistä tehdyssä analyysissä niiden kuitenkin katsottiin olevan erilaisia kuin "Scelidosauruksen" luulevyt, ja siksi sen jäänteitä on löydetty vain Englannista. Se ei kenties ole mahdotonta, että Arizonasta löydetyt luulevyt saattavat edustaa "Scelidosauruksen" läheistä sukulaista.


title: Scelidosaurus

text: "Scelidosauruksen" keskeinen merkitys on, että lukuun ottamatta sen oloa yhtenä ensimmäisistä tieteen tuntemista dinosauruksista, se edustaa yhtä kaikkein alkukantaisimmista löydetyistä panssaridinosauruksista. "Scelidosauruksen" oikea merkitys menetettiin, kun suvun kuvailija Richard Owen käsitti sen olleen osittain vedessä elänyt kalansyöjä.


title: Scelidosaurus

text: "Scelidosaurus" on yksi varhaisimmista panssaridinosauruksista. Myöhemmin ryhmässä ilmestyivät stegosaurit, jotka olivat yleisiä myöhäisjurakaudella, nodosaurit, jotka tunnetaan paremmin myöhäisjurakaudelta myöhäisliitukaudelle ja ankylosaurit, jotka olivat kaikkein yleisimpiä myöhäisliitukaudella. "Scelidosauruksesta" ei tarkalleen tiedetä, kuinka se liittyi näihin myöhempiin ryhmiin.


title: Scelidosaurus

text: Vuosien varrella "Scelidosauruksesta" on nimetty useampi kuin yksi laji, vaikkakin nykyään lajeja on vain yksi, tyyppilaji "S. harrisonii". Yksi entinen laji, "S. oehleri" perustettiin "Tatisauruksen" sirpaleisista jäänteistä. Monet paleontologit ovat kuitenkin hylänneet tämän sen puolesta, että "Tatisaurus" olisi erillinen suku.


title: Scelidosaurus

text: "Scelidosaurus" oli kasvinsyöjä. Se popsi luultavasti matalalla kasvavaa kasvillisuutta repien lehtiä nokallaan ja suipoilla hampaillaan.


title: Tuojiangosaurus

text: Tuojiangosaurus oli myöhäisellä jurakaudella elänyt, stegosaureihin kuulunut dinosaurus.


title: Tuojiangosaurus

text: "Tujiangosaurus" muistutti ulkoisesti pohjoisamerikkalaista fyysisesti "Stegosaurus"ta. Se oli seitsemän metriä pitkä, kaksi metriä korkea ja painoi 2,7 tonnia. Sillä oli selässään 15 paria luulevyjä, jotka muuttuivat lonkkia kohden korkeammiksi ja terävämmiksi. Lisäksi dinosauruksella oli hännässä pitkät piikit, joita se saattoi käyttää aseena hyökkääjiä vastaan. Gregory S. Paul arvioi vuonna 2010 "Tuojiangosauruksen" pituudeksi 6,5 metriä ja painoksi 2,8 tonnia.


title: Tuojiangosaurus

text: Tuojiangosauruksella on tyypillisen kapea ja matala pää, suurikokoinen runko. Raajat, etenkin eturaajat, olivat melko lyhyet. "Tuojiangosauruksella" oli vähintään 25 hammasta.


title: Tuojiangosaurus

text: "Tuojiangosauruksen" luita on löydetty Aasiasta, Kiinasta läheltä Jangtsen Tuojiang-sivuhaaraa (suom. "Tuojoki"), jonka mukaan laji on nimetty. Vuonna 1974 Wujiaban padon rakentamisen aikana Zigongissa, Sichuanissa, löydettiin stegosaurien jäännöksiä. "Tuojiangosauruksen" luuranko lyödettiin vuonna 1997.


title: Tuojiangosaurus

text: Tuojiangosaurus söi matalakasvuista maakasvillisuutta.


title: Veteraani

text: Veteraani on nimitys henkilöstä, jolla on huomattava määrä kokemusta joltain tietyltä alalta. Esimerkiksi veteraaniohjaajaksi voidaan kutsua henkilöä, joka on ohjannut kymmeniä teoksia useiden vuosikymmenten aikana.


title: Veteraani

text: Sana veteraani tulee latinan sanasta vetus, joka tarkoittaa vanhaa.


title: Veteraani

text: Yleisimmässä merkityksessään sana "veteraani" tarkoittaa sotaveteraania, eli sodassa sotilaana ollutta. Eri maissa veteraani-nimityksen käyttö sotilaista vaihtelee riippuen siitä, minkälainen puolustusjärjestelmä maalla on. Asevelvollisuuteen perustuvassa mallissa, kuten esimerkiksi Suomessa, veteraaneiksi kutsutaan sotaan rintamalla osallistuneita. Maissa, joissa on ammattiarmeija, veteraanilla viitataan myös eläkkeelle jääneisiin sotilaisiin.


title: Veteraani

text: Toiseksi yleisimmässä merkityksessään sana "veteraani" tarkoittaa urheiluveteraania eli urheilijaa, joka on lopettanut kilpailun yleisissä sarjoissa. Toisaalta urheiluveteraanit järjestävät myös omia kilpailuita, veteraanikisoja.


title: Cosworth

text: Cosworth on yhtiö, joka suunnittelee ja valmistaa autourheiluun erikoistuneita moottoreita. Yhtiön perustivat vuonna 1958 Keith Duckworth ja Mike Costin. Se oli ennen Fordin tytäryhtiö, nykyään se on yksityisomistuksessa ja omistajina ovat Gerald Forsythe ja Kevin Kalkhoven. Cosworth valmistaa moottoreita moneen moottoriurheilulajiin, kuten Champ Cariin, rallin MM-sarjaan ja Formula 1:een. Cosworth yritti mukaan F1-sarjaan omana tallinaan kaudella 1969. Tallin auton suunnitteli Robin Herd ja auto käytti 4WD vaihteistoa, jonka Keith Duckworth suunnitteli. Tallin oli tarkoitus osallistua vuoden 1969 Britannian kilpailuun, mutta se vetäytyi hiljaisuudessa. Herdin siirryttyä March-tallin palvelukseen Cosworth päätti hylätä talliprojektinsa.


title: Cosworth

text: 1970-luvulla Cosworth toimitti Fordille ralleihin ja siviiliversiohinkin menestyksekkäät BDA-moottorit (Belt Drive series A), joista puristettiin ajanjaksoon nähden hämmästyttävät teholukemat. Myöhempiä moottoriversioita oli muun muassa 1980-luvun puolivälin BDT. Sitä käytettiin Ford RS200 B-ryhmän ralliautossa ja myöhempinä vuosina siitä mitattiin rallicrosskäytössä yli 700 hv. Tällaisella Fordilla ajoi rallicrossin maailmankartalle muun muassa norjalainen Martin Schanche, "Mr Rallycross".


title: Cosworth

text: Ensimmäinen sarjavalmisteinen auto, joka sai virallisesti mallinimeensä sanan Cosworth, oli Chevrolet Vega Cosworth. Todellinen läpimurto tuli vuonna 1986, kun Ford julkisti Sierra Cosworthin. Autoa myytiin vuosina 1986-1987 alkuperäiskuosissaan, kolmeovisella korilla muhkein levikesarjoin.


title: Cosworth

text: Kun ralliluokitukset vaativat 5 000 kappaleen valmistussarjan, sallivat säännöt myös 500 kappaleen evoluutioversion luokittelun, josta erikoisversio sai nimensäkin: Ford Sierra Cosworth RS 500. Autossa oli lukuisia muutoksia, joilla siitä saatiin kelpo rata-auto silloiseen koppiautoluokkaan. Isossa takasiivessä oli nyt takareunassa tuuman korkuinen pystykieleke; takaluukussa oli lisäksi tavallisen Sierran kuminen pikkusiipi. Sumuvalot oli poistettu, koska aukot käytettiin etujarrujen jäähdytystä varten, ja etupuskurin muotoilu poikkesi alkuperäisestä. Moottoripuolen muutoksia olivat vahvempi sylinterilohkon valu, iso turboahdin ja välijäähdytin sekä polttoaineen suihkutusjärjestelmä, jossa oli alkuperäisen neljän sijaan kahdeksan suihkutussuutinta, siis kaksi sylinteriä kohden. Rataviritteisenä moottori kehitti 550 hevosvoimaa ja se riitti pitämään kilpailijat takana 1990-luvulle saakka.


title: Cosworth

text: Vuonna 1988 esiteltiin uusi Sierra-sukupolvi ja uudistunut Cosworth sai ylleen sivistyneemmät vaatteet neliovisen porrasperäisen korin muodossa hillittyine levikesarjoineen. 1990 alun perin takavetoinen Sierra Cosworth päivittyi nelivetoiseksi ja suurimmat ulkoiset muutokset olivat faceliftin mukanaan tuomat mustalinssiset takavalot keskipaneeleineen ja konepellin ilmanpoistoritilät. Tekniikka oli edelleen perustaltaan sama kaksilitrainen kaksilla sylinterikannen yläpuolisilla nokka-akseleilla, turboahtimella, välijäähdyttimellä ja polttoaineen monipistesuihkutuksella varustettu moottori. Takavetoisten mallien tehoksi ilmoitettiin 204 hv. Nelivetoisten teho nostettiin 220 hevosvoimaan kasvaneiden voimansiirtohäviöiden kompensoimiseksi, jolloin autojen suorituskyky säilyi ennallaan.


title: Cosworth

text: 1993 pitkä ja pitkistä koriylityksistä ralleissa kärsinyt Sierra korvattiin Escort Cosworthilla, joka perustui 4x4 Sierran lyhennettyyn pohjalevyyn. Moottoriteho kasvoi nyt 227 hevosvoimaan. Escortia päivitettiin 1995 muun muassa pienemmällä turboahtimella, jolla saatiin luokitusversion turboviivettä pois. Ohjausjärjestelmä vaihtui Weber-Marellin valmistamasta Fordin omaan EEC-IV versioon ja autoon sai siviilikäyttöön soveltuvia varusteita. Viimeiset Cosworthit rullasivat Fordin tuotantolinjalta ulos 1996.


title: Cosworth

text: Kaudella 2006 kaksi Formula 1 tallia käytti Cosworthin moottoreita: Williams, joka käytti Cosworthin V8 moottoria, sekä Scuderia Toro Rosso, joka käytti rajoitettua Cosworthin kauteen 2005 pohjautuvaa V10 moottoria. Cosworthin DFV (Dual Four Valve, eli V-moottori neliventtiilikansilla) oli pitkään 1990-luvulle kaikkien aikojen menestyksekkäin F1-moottori.


title: Cosworth

text: Kaudeksi 2010 Cosworth palasi takaisin F1:iin toimittaen moottorit kolmelle tulokastallille, Lotukselle, Hispanialle (sopimuksen aikana Campos Meta) ja Virginille (sopimuksen aikana Manor). Myös Williams siirtyi Cosworthin moottorien käyttäjäksi F1-kaudelle 2010. Cosworth onnistui saavuttamaan Brasilian kilpailussa ensimmäisen paalupaikkansa sitten Stewart-tallin ja vuoden 1999 Ranskan GP:n. F1:n lisäksi Ford on saanut erittäin kestävän ja tehokkaan auton maineen käytettyään Cosworthin valmistamaa moottoria. Ford onkin tämän ansiosta tullut erittäin suosituksi ja tunnetuksi nopeimpien vakiourheiluautojen sarjassa. Fordien lisäksi Cosworthin kädenjälki näkyy monien muidenkin autonvalmistajien urheilullisempien mallien kohdalla, esimerkkeinä Mercedes-Benz 190 2.3 16V ja Audi RS4.


title: Murros (lehti)

text: Murros on kuukausittain ilmestyvä sosialistinen aikakauslehti, jota julkaisee Sosialistiliitto. Lehti ilmestyi ensimmäisen kerran talvella 1995. Alkuvuosina Murros ilmestyi neljä kertaa vuodessa, mutta vuodesta 1999 lähtien lehti on ilmestynyt kerran kuukaudessa. Lehti on ilmestynyt tabloid-koossa tammikuusta 2000 lähtien.


title: Murros (lehti)

text: Talvesta 1999 lähtien Murros on uutisoinut näkyvästi globaalin kapitalismin vastaisista protesteista ja lehteä avattiin liikkeen teoreettiselle keskustelulle. Sitten 11. syyskuuta 2001 New Yorkin iskujen sekä Afganistanin ja Irakin sotien myötä on imperialismi ja sodanvastainen liike ollut lehdessä keskeisessä asemassa.


title: Murros (lehti)

text: Murroksen toimittajat ovat kertoneet lehden roolin olevan vetää yhteen erilaiset protestit ja luoda tätä kautta eri kamppailuiden aktivistiverkon, jotka eivät välttämättä muuten kohtaisi:


title: Murros

text: Murros voi tarkoittaa seuraavia:


title: Spinosaurus

text: Spinosaurus (nimen merkitys: ”okalisko”) on sukupuuttoon kuollut spinosaurien heimoon kuuluva teropodidinosaurusten suku, joka eli nykyisen Pohjois-Afrikan alueella noin 112–93 miljoonaa vuotta sitten liitukaudella. Ensimmäiset "Spinosauruksen" fossiilit löydettiin Egyptistä vuonna 1912, ja saksalainen paleontologi Ernst Stromer kuvasi sen tieteelle vuonna 1915. Jäännökset kuitenkin tuhoutuivat liittoutuneiden pommituksissa vuonna 1944 toisessa maailmansodassa Saksassa. "Spinosaurus"-sukuun kuuluu kaksi lajia: S. aegyptiacus (tyyppilaji) ja Marokossa elänyt S. maroccanus.


title: Spinosaurus

text: "Spinosaurus" oli suurin teropodi ja samalla mahdollisesti suurin koskaan maalla elänyt lihansyöjä; suurempi kuin "Giganotosaurus", "Carcharodontosaurus" ja "Tyrannosaurus rex". Vuosien 2005 ja 2007 arvioiden mukaan "Spinosaurus" oli noin 12,6–18 metriä pitkä ja 7–20,9 tonnin painoinen. Vuonna 2018 sen pituudeksi arvioitiin noin 16 metriä pitkä ja painoksi 6,5 tonnia. "Spinosauruksen" kallo oli pitkä, kapea ja se muistutti suuresti krokotiilieläinten kalloa. "Spinosauruksen" tiedetään saalistaneen suuria kaloja, ja monet tutkijat uskovat sen eläneen ja saalistaneen puoleksi vedessä ja puoleksi maalla, kuten nykyiset krokotiilieläimetkin. "Spinosauruksen" erikoisominaisuuksiin kuului sen selkäpurje, joka koostui noin 1,65 metriä pitkistä selkänikamista. Selkäpurje saattoi auttaa "Spinosaurusta" ruuminlämmössä.


title: Spinosaurus

text: Ennen "Spinosauruksen" uskottiin kävelleen kahdella takaraajalla, mutta vuonna 2014 julkaistut löydöt ovat osoittaneet "Spinosauruksen" eläneen suuren osan ajastaan vedessä, ja se oli ensimmäinen tunnettu uiva dinosaurus. Sillä oli lyhyet ja heikot takaraajat, joten se liikkui maalla kaikilla neljällä raajalla.


title: Spinosaurus

text: "Spinosaurus" tuli tunnetuksi "Jurassic Park 3" -elokuvassa, kolmannessa "Jurassic Park" -elokuvassa, jossa se on pääantagonisti. Elokuvan näkemys "Spinosauruksesta" on kuitenkin virheellinen, koska elokuvassa sillä on pitkät ja vahvat takaraajat, ja sen nähdään kävelevän kahdella takaraajalla. Tätä virhettä ei ole korjattu myöhemmin julkaistuihin "Jurassic Park" -videopeleihin. "Jurassic Park 3" -elokuvassa "Spinosaurus" esitetään lisäksi "Tyrannosaurus rexiä" suurempana ja voimakkaampana petona; yhdessä kohtauksessa ne taistelevat, kunnes "Spinosaurus" puree "Tyrannosaurus rexiä" kaulaan ja tämä menehtyy. "Jurassic World" -elokuvassa "Spinosauruksen" luurangolla on ainoastaan cameorooli.


title: Spinosaurus

text: Elokuvien, videopelien ja kirjojen lisäksi "Spinosaurus" on esiintynyt jopa postimerkkinä joissain valtioissa, kuten Gambiassa, Tansaniassa ja Angolassa.


title: Scutellosaurus

text: Scutellosaurus (nimen merkitys: "pieni kilpilisko") oli suhteellisen pieni, linnunlantioisiin kuulunut kasvinsyöjädinosaurussuku. Sen fossiileja on löydetty Arizonasta, Yhdysvalloista. "Scutellosaurus" eli noin 200–196 miljoonaa vuotta sitten varhaisjurakaudella. Se on yksi varhaisimmista tunnetuista panssaridinosauruksista.


title: Scutellosaurus

text: "Scutellosauruksen" pituus oli noin 1,2 metriä, korkeus lonkan kohdalta noin 0,5 metriä ja paino noin 10 kilogrammaa. Sen kaulaa ja selkää peittivät sadat luulevyt, joista jotkut olivat litteitä, kun taas toiset olivat kuoppaisia. Luulevyt tarjosivat joustavan, mutta kovan panssarin, joka suojasi saalistajien hampailta ja kynsiltä. Panssarin ja linnunlantioisen lonkan perusteella "Scutellosaurus" tunnistetaan yhtenä ensimmäisistä panssaridinosauruksista. Ajan kuluessa alkukantaisista panssaridinosauruksista, kuten "Scutellosauruksesta" kehittyi jättiläismäisiä panssaridinosauruksia, kuten "Stegosaurus" ja "Ankylosaurus".


title: Scutellosaurus

text: "Scutellosaurus" saattoi liikkua ensisijaisesti kahdella jalalla, vaikka sillä oli tarpeeksi kehittyneet eturaajat, jotta se olisi pystynyt olemaan neljällä jalalla esimerkiksi syömistä varten. Kahdella jalalla liikkuminen oli epätyypillistä panssaridinosauruksille. "Scutellosauruksella" oli pitkä häntä.


title: Scutellosaurus

text: "Scutellosauruksesta" on löydetty ainakin kahden yksilön jäänteitä. Näitä jäänteitä on löydetty Arizonan osavaltiossa, Yhdysvalloissa. "Scutellosaurus" löydettiin Kayentan muodostelmasta, josta on löydetty myös kaksi erityisen huomioitua dinosaurussukua: "Megapnosaurus" ja "Dilophosaurus". Molemmat olivat mahdollisia "Scutellosauruksen" saalistajia.


title: Oxalidales

text: Oxalidales (käenkaalimaiset) on varsinaiskaksisirkkaisiin, Rosopsida-luokkaan kuuluva lahko Eurosidae I -ryhmässä. Se käsittää seitsemän heimoa, joihin kuuluu pensaita, liaaneja, puita ja ruohoja, joista yksi laji ("Cephalotus follicularis" omassa heimossaan) on hyönteissyöjäkasvi. Lahkon 1815 lajia jaetaan 60 sukuun ja seitsemään heimoon.


title: Oxalidales

text: Lahkon yhteisiä kehittyneitä ominaisuuksia ovat korkkijällen sijainti päällysketossa eli epidermissä tai sen alla, limasolujen esiintyminen, terävastaiset emilehdet, siemenaiheen siitereiän eli mikropylen muodostuminen kummastakin siemenaiheen kalvosta eli integumentista, emin luotin eritystoiminta ja paksu siemenkuori, jonka pylväsmäisistä soluista rakentuvassa endotesta-kerroksessa on kiteitä.


title: Oxalidales

text: Seitsemästä heimosta vain yhdellä, nimittäin käenkaalikasveilla, on edustajia Suomessa ja niistä vain käenkaali eli ketunleipä ("Oxalis acetosella") on alkuperäinen ja yleinen.


title: Draamaelokuva

text: Draamaelokuva on elokuvan lajityyppi. Se on käsitteenä laajin elokuvagenreistä, sillä se on käytännössä kattotermi monille alalajityypeille, kuten romanttiselle draamalle, oikeussalidraamalle, historialliselle draamalle ja seikkailudraamalle.


title: Draamaelokuva

text: Draamaelokuvat keskittyvät usein henkilöön tai henkilöihin, jotka joutuvat konfliktitilanteeseen elämän merkittävällä hetkellä. Elokuvien aiheena on usein ajankohtaiset asiat, ongelmat tai epäoikeudenmukaisuudet, kuten rasismi, uskonnollinen syrjintä, päihderiippuvuus, köyhyys, korruptio, luokkajako, seksuaalinen kyvyttömyys, mielisairaus tai väkivalta naisia kohtaan. Draamaelokuva oli varsinkin elokuvahistorian alkuaikoina melodraamaa, mutta on sittemmin kehittynyt realistisempaan suuntaan. Elokuvaa "Viettelyksen vaunu" pidetään kehityksen keskeisenä tekijänä.


title: Draamaelokuva

text: Draamaelokuva jaetaan edelleen usean alalajityyppiin. Lisäksi se voi sekoittua muiden lajityyppien kanssa. Draamaelokuvan alalajityyppejä ovat:


title: Tutkimusmatkailija

text: Tutkimusmatkailijaksi kutsutaan henkilöä, joka matkustamalla henkilökohtaisesti itse paikalle tutkii uusia alueita. Tutkimusmatkailijan tarkoituksena on aikomuksellisesti tutkia ja selvittää asioita ja esittää tutkimuksensa tuloksia matkalta palattuaan.


title: Tutkimusmatkailija

text: Historiallisesti tutkimusmatkailijalla tarkoitetaan lähinnä eurooppalaisia matkaajia, jotka matkustivat silloisen eurooppalaisen maantieteellisen tietämyksen ulkopuolelle. Näillä saattoi olla muitakin motiiveja kuin tieteellinen intohimo. Aikaa 1400-luvun alusta 1600-luvun alkuun kutsutaan suurten löytöretkien ajaksi.


title: Pysäyttäkää sota -verkosto

text: Pysäyttäkää sota -verkosto on suomalainen sodanvastainen ryhmittymä. Verkoston toiminnassa merkittävässä roolissa ovat vasemmistolaiset ja maahanmuuttajien järjestöt. Verkosto on vastustanut Irakin ja Tšetšenian sotia sekä Palestiinan tapahtumia. Verkoston järjestöt olivat organisoimassa vuoden 2003 kevään sodanvastaisia mielenosoituksia. Yhteenliittymän tavoitteena on pitää sodanvastaisen liikkeen esiin nostamat kysymykset julkisuudessa mielenosoituksilla, kampanjoilla ja keskustelutilaisuuksilla.


title: Pysäyttäkää sota -verkosto

text: Suomessa olivat mukana vuonna 2005: Arabikansojen ystävyysseura, Attac, EU:n vastainen kansanrintama, Irakilaisten pakolaisten kansainvälisen federaation Suomen osasto, Irakin naisten yhdistys Suomessa, Iranin ja Irakin työväen kommunistisen puolueen Suomen osasto, Iranin kommunistinen puolue - Suomen osasto, Järjestö Irakin kommunistityöläisten puolueen organisoimiseksi - Suomen osasto, Kansainvälinen Musliminaisten Unioni Ry, Kommunistien liitto, Maan ystävät, Naiset rauhan puolesta, Pand - Taiteilijat rauhan puolesta, Sosialistiliitto, Suomen Kommunistinen Puolue, Suomen Rauhanpuolustajat, Svenska Fredsvänner i Helsingfors, Työpaikkojen rauhantoimikunta, Vasemmistonuoret ja Vihreiden nuorten ja opiskelijoiden liitto. Tämän jälkeen verkostosta on eronnut ainakin Vasemmistonuoret.


title: Valkohai

text: Valkohai ("Carcharodon carcharias") on Karibianmeressä, Tyynessämeressä ja Intian valtameressä elävä suurikokoinen hai. Jopa 6 metrin pituiseksi ja 2 tonnin painoiseksi kasvava valkohai on maailman kookkain petokala ja yksi suurikokoisimmista rustokaloista. Valkohait saattavat elää jopa 70-vuotiaiksi. Valkohai on pääasiallisesti yksineläjä: tiettyjen hyljeyhdyskuntien läheisyydessä voi väliaikaisesti elää useita yksilöitä.


title: Valkohai

text: Valkohaiden elinympäristöihin kuuluvat maailmanlaajuisesti kaikki trooppisten ja lauhkeiden ilmastovyöhykkeiden meret, joissa veden lämpötila on 12–24 celsiusasteen välillä. Niitä on tavattu erityisesti Australian, Etelä-Afrikan, Floridan, Kalifornian ja Meksikon rannikoilla ja niiden läheisyydessä. Suurin osa valkohaista elää avomerellä Karibianmeressä, Tyynessämeressä ja Intian valtameressä, mutta niitä on havaittu myös Etelä-Kiinan meressä, Japaninmeressä ja Välimeressä. Valkohait liikkuvat useimmiten pinnan läheisyydessä, mutta niiden tiedetään kykenevän sukeltamaan 1 280 metrin syvyyteen.


title: Valkohai

text: Tieteellisten tutkimusten perusteella valkohait voivat tehdä erittäin pitkiä matkoja elinalueiltaan. Vuonna 2003 käynnistetyssä tutkimuksessa eteläafrikkalaiset meritieteilijät kiinnittivät naaraspuoliseen valkohaihin seurantalaitteen, jonka antamat tiedot kertoivat hain tehneen seuraavan yhdeksän kuukauden aikana matkan Etelä-Afrikasta Australiaan ja takaisin – matka oli 20 000 kilometrin pituinen. Poikkeustilanteissa muutamat Tyynestämerestä kotoisin olleet valkohait ovat saattaneet matkustaa jopa Alaskan rannikolle saakka.


title: Valkohai

text: Useimpien muiden hailajien tavoin valkohai on lihansyöjä. Sen ravinto koostuu enimmäkseen rauskuista, pyöriäisistä, merinorsuista, turkishylkeistä, merileijonista, merisaukoista, merikilpikonnista ja erilaisista luukaloista. Valkohait ovat kuitenkin tunnettuja tavastaan syödä myös ihmisten mereen heittämiä syömäkelvottomia esineitä, ja kuolleiden yksilöiden mahalaukusta onkin löydetty esimerkiksi peltitölkkejä, autonrenkaita, rannekelloja ja jopa moottoriveneen moottorin osia. Toisinaan kookkaiden valkohaiden on nähty saalistavan jopa pienikokoisempia hailajeja.


title: Valkohai

text: Vaikka useimmat ihmiset pitävät valkohaita äkkipikaisena saalistajana, todellisuudessa valkohait ovat saalistaessaan hyvin valikoivia ja voivat seurata saaliikseen valitsemaansa eläintä jopa kahden tunnin ajan. Hyökätessään valkohai syöksyy valtavalla voimalla kohti saalistaan ja kirjaimellisesti repii sen kappaleiksi terävillä hampaillaan. Koska valkohailla ei ole silmäluomia, se joutuu kääntämään molemmat silmänsä iskiessään pinnalla uivien saaliiden kimppuun.


title: Valkohai

text: Valkohait saalistavat yleensä vedenpinnalla tai sen läheisyydessä uivia eläimiä, jolloin hai voi hyökätä niiden kimppuun alhaalta. Kalojen ja hylkeiden kimppuun hyökätessään valkohai pyrkii osumaan kohteensa evään, jolloin saalis usein menettää uimakykynsä ja menehtyy nopeasti šokkiin tai verenhukkaan. Valkohaiden näköaisti on heikko, joten saalistaessaan ne hyödyntävät herkkää haju- ja kuuloaistiaan. Niiden ja tuntokarvojensa avulla hai havaitsee uivan saaliin kaukaakin.


title: Valkohai

text: Valkohain lisääntymisväli on noin yksi vuosi. Sen tiineysaika on 2–2½ vuotta ja se saa 7–10 jälkeläistä. Lisääntymisaika ulottuu keväästä myöhäiskesään. Uros on sukukypsä 9–10-vuotiaana ja naaras 12–15-vuotiaana.


title: Valkohai

text: Valkohai on toisinaan hyökännyt uimarien kimppuun. Valkohai on tiikerihain ja härkähain ohella ainoa toistuvasti ihmisen kimppuun hyökännyt hailaji, mutta 75 prosenttia hain hyökkäyksen kohteeksi joutuneista ihmisistä on selvinnyt hengissä. Useimmissa hyökkäyksissä ihmisen selviäminen on johtunut ruokailutottumuksista, koska tutkimusten perusteella hait eivät itse asiassa pidä ihmislihan mausta. Heinäkuussa 1916 ilmeisesti yksi valkohai-yksilö hyökkäsi New Jerseyn rannikolla kahden viikon aikana viiden uimarin kimppuun surmaten heistä neljä. Hyökkäykset synnyttivät laajan paniikin, joka autioitti rannat lomailijoista. 16. heinäkuuta saatiin pyydystettyä 2,5-metrinen valkohai, jonka vatsasta löytyi ihmisen jäänteitä ja hyökkäykset loppuivat vuosiksi. Vuosien 1926 ja 1991 välisenä aikana arkistoitiin yhteensä vain 115 valkohain hyökkäystä ympäri maailmaa, ja tutkijoiden mukaan ainoastaan 12 prosenttia haiden hyökkäyksistä on varmuudella tunnistettu valkohain aiheuttamiksi.


title: Valkohai

text: Valkohaiden hyökkäykset johtuvat siitä, että hai on erehtynyt luulemaan ihmistä hylkeeksi tai kilpikonnaksi (heidän maatessa surffilaudalla raajat vedessä). Valkohailla on heikko näköaisti, joten se ei kykene erottamaan ihmistä ja hyljettä toisistaan. Kehittyneen kuuloaistinsa avulla se havaitsee helposti vedessä kantautuvat äänet, ja ihmisten uimarannalla aikaansaama voimakas ääni houkuttelee haita rannan läheisyyteen. Monilla uimarannoilla haiden hyökkäyksiä on pyritty ehkäisemään esimerkiksi laittamalla uimarannan läheisyyteen turvaverkkoja, joiden tarkoituksena on estää haiden pääsy uimarien joukkoon.


title: Valkohai

text: Valkohai tuli tunnetuksi populaarikulttuurissa Peter Benchleyn kirjoittamaan samannimiseen romaaniin pohjautuvan kauhuelokuvan "Tappajahai" ilmestymisen myötä. Elokuvassa hain suurikokoisuutta (7 m) ja aggressiivista käyttäytymistä on kuitenkin liioiteltu, mutta vuoden 1975 menestyneimpiin elokuviin kuuluneen "Tappajahain" julkaisun jälkeen valkohai on usein esitetty älykkäänä ja verenhimoisena ihmissyöjänä. Valkohai on kuitenkin toisinaan esitetty ”hyvänä”, esimerkiksi elokuvassa "Nemoa etsimässä" Pomo-niminen valkohai on kavereidensa mako- ja vasarahain kanssa ryhtynyt kasvissyöjäksi.


title: Valkohai

text: Elokuvat haista: Valkohain purentavoimaa on mitattu tietokonemallinnuksella, ja tutkimusta on johtanut Steve Wroe New South Walesin yliopistosta. Kalojen kallon ja lihasten anatomiaa ja biomekaniikkaa analysoitiin, ja purentavoimaksi saatiin 1,8 tonnia, jota pidetään voimakkaimpana mitä nykyeläimillä on.


title: IVAO

text: IVAO tai International Virtual Aviation Organisation on Internetissä toimiva voittoa tavoittelematon yhdistys. Sen tarkoitus on tarjota lentosimulaattoreista kiinnostuneille pääsy palvelimiin, joilla voidaan lentää muiden käyttäjien kanssa, käyttää oikeita sääolosuhteita ja lennonjohtoa.


title: IVAO

text: IVAO luo virtuaalisen maailman lentäjille ja lennonjohtajille ja sen tehtävä on tarjota realistinen, hauska ja rento ympäristö lentämiselle ja lennonjohtamiselle ilmaiseksi.


title: IVAO

text: IVAO tarjoaa monia palvelimia, joihin virtuaalilentäjät ja -lennonjohtajat voivat yhdistää. Näitä palvelimia käyttäen lennonjohtajat näkevät lentäjät tutkaohjelmansa (IvAc) näytöllä. Kommunikointi tapahtuu oikean radiofraseologian mukaan joko puheyhteyden tai tekstin välityksellä. Puheyhteys on suositellumpi ja yleisempi kuin tekstin käyttö. Tekstin käyttö on monesti hidasta ja kömpelöä, lisäksi puheyhteys tarjoaa realistisemmat puitteet simulointiin.


title: IVAO

text: Käytetyt ohjelmat ja järjestelmät (paitsi lentosimulaattori ja VoIP-ohjelma (TeamSpeak) on kehittänyt IVAO:n oma ohjelmaosasto. Nämä ohjelmat ovat saatavilla ilmaiseksi käyttöön IVAO:n verkossa.


title: IVAO

text:
IVAO koostuu noin 150 000 jäsenestä (vuonna 2009). Suomen osastoon kuuluu 147 jäsentä ja jäsenmäärä on kasvussa.
Jäsenyys on saatavilla kenelle tahansa mistä päin maailmaa tahansa.


title: IVAO

text:
Paikallisia osastoja (division) löytyy joka puolelta maailmaa. Näitä osastoja hoitavat paikalliset harrastajat, jotka huolehtivat osastojen johtamisesta, koulutuksesta, tiedon tarjoamisesta ja jäsenien auttamisesta.
Kouluttajat ovat usein oikeassa elämässä lentäjiä/lennonjohtajia.


title: IVAO

text: Osastot tarjoavat jäsenilleen erilaisia palveluja, kuten lennonjohtoa, koulutusta, ja tapahtumia.


title: IVAO

text: IVAO Finland perustava kokous pidettiin 26.1.2006, jossa tehtiin toimintasuunnitelma tulevalle osastolle. Kokouksessa oli läsnä vain kolme henkilöä. Intensiivisesti aloitettu suunnitelman mukainen toiminta ja kehitystyö kantoi hedelmää varsin nopeasti. Perustavia jäseniä ilmaantui nopeasti se määrä, jonka toiminnan edelleen kehittäminen ja tähän asti pääseminen vaati.


title: IVAO

text: IVAO:n ohjelmat kehittää oma osastonsa SoftDev. IVAO tarjoaa myös mahdollisuuksia ulkopuolisille kehittäjille, jotka voivat tehdä ohjelmistaan yhteensopivia IVAO:n kanssa.


title: IVAO

text: Lista tuetuista lentosimulaattoreista:


title: IVAO

text: IvAp (IVAO virtual Pilot client) on Microsoft Flight Simulator 2002:lle, MS Flight Simulator 2004:lle ja MS Flight Simulator X:lle tehty ohjelma IVAO:n verkkoon yhdistämiseen.


title: IVAO

text: X-IvAp (IVAO virtual X-Plane client) on X-Plane:lle tehty versio IvAp:sta.


title: IVAO

text: IvAc (IVAO virtual ATC client) on lennonjohtajille tehty ohjelma IVAO:n verkkoon.


title: IVAO

text: WebEye on netissä oleva näyttö jolta voit seurata lentoja ja lennonjohtoa. Tämä korvasi vanhan IvAe:n (The Eye) ohjelman.


title: IVAO

text: IvAi:a (IVAO Interface) käyttäen voit lisätä samaan yhteyteen monta eri IVAO:n ohjelmaa (monien yhteyksien ottaminen verkkoon on kiellettyä, siksi tämä ohjelma), esimerkiksi IvAc:in ja IvAp:in tai kaksi IvAc:ia


title: IVAO

text: Suomessa toimii aktiivinen IVAO-osasto ja lennonjohtoa sekä liikennettä on tarjolla päivittäin. Mukaan toimintaan pääset tutustumalla sivuun IVAO Finland. Rekisteröitymällä voi aloittaa verkkolentämisen virtuaalitaivaalla.


title: Fabales

text: Fabales on kasvilahko, jonka tunnetuimmat edustajat ovat hernekasvit. Lahko kuuluu varsinaiskaksisirkkaisten, Rosopsida, ryhmässä Eurosidae I kehityslinjaan, jota luonnehtii useassa tapauksessa typpeä sitovien bakteerien esiintyminen juurinystyröissä.


title: Fabales

text: Lahkon kehittyneitä yhteisominaisuuksia ovat ellaghapon puuttuminen, usein fluoresoiva puu, anomosyyttiset (apusoluttomat) ilmaraot ja vihreä alkio.


title: Fabales

text: Lahkossa on neljä heimoa, joista kaksi on edustettuna myös Suomessa: hernekasvit ja linnunruohokasvit.


title: Gardajärvi

text: Gardajärvi () on Pohjois-Italiassa Alppien juurella sijaitseva Italian suurin järvi, joka on maisemiensa ja leudon sään ansiosta tullut tunnetuksi suosittuna lomakohteena. Järven pinta-ala on noin 370 km² ja pituus 51,6 km. Gardajärvi sijaitsee Veronan luoteispuolella.


title: Gardajärvi

text: Järvi jakaantuu kolmen maakunnan alueelle: pohjoisosa kuuluu Trenton maakuntaan, itäosa Veronan maakuntaan ja länsiosa Brescian maakuntaan. Gardajärven rannalla sijaitsee 25 kuntaa:


title: Gardajärvi

text: Julkista vesiliikennettä järvellä hoitaa Italian liikenneministeriön alainen osasto, "Gestione Governativa Navigazione Laghi", jolla on järvellä 29 laivaa. Sen liikenne on tunneittaista ja kattaa koko järven. Tätä liikennettä täydentävät yksityiset laivayhtiöt, joilla on reittiliikennettä ja ne tekevät veneristeilyjä vilkkaimpien matkailukohteiden satamista.


title: Gardajärvi

text: Vesitie oli pitkään ainoa kulkuyhteys Gardajärven keski- ja pohjoisosan kaupunkien välillä. 1930-luvulla Mussolini rakennutti järven ympäri ensimmäisen tien, joka yhdisti kaupungit.


title: Gardajärvi

text: Gardajärvellä puhaltaa säännöllisiä päivittäisiä tuulia:


title: Aatos Lahtinen

text: Osvi Aatos Lahtinen (s. 9. lokakuuta 1942 Helsinki) on matematiikan emeritusprofessori ja pitkäaikainen ylioppilastutkintolautakunnan jäsen.


title: Aatos Lahtinen

text: Lahtinen kirjoitti ylioppilaaksi 1961 Helsingin normaalilyseosta ja väitteli tohtoriksi Helsingin yliopistossa 1972. Helsingin yliopiston matematiikan dosentiksi hänet nimitettiin 1974. Lahtinen toimi Helsingin yliopiston sovelletun matematiikan vt. apulaisprofessorina 1972–1976, apulaisprofessorina 1977–1998 sekä sovelletun matematiikan professorina 1998–2006. Eläkkeelle Lahtinen jäi vuoden 2007 alusta.


title: Aatos Lahtinen

text: Aatos Lahtinen oli ylioppilastutkintolautakunnan apujäsen vuodesta 1973, varsinainen jäsen vuodesta 1992 ja puheenjohtaja vuosina 1998–2006. Hänen aikanaan ylioppilastutkintoa uudistettiin huomattavasti. Lahtinen toimi Sotakorkeakoulun matematiikan opettajana 1970–1985.


title: Aatos Lahtinen

text: Aatos Lahtinen oli Suomen matemaattisen yhdistyksen hallituksen jäsen ja varainhoitaja 1979–2000. Lahtinen oli perustamassa "European Mathematical Societyä" ja toimi sen varainhoitajana 1990–1998, Eurosciencen hallituksen jäsen sekä useiden opetusministeriön työryhmien puheenjohtaja ja jäsen. Lahtinen oli Professoriliiton puheenjohtaja 1993–1994.


title: Aatos Lahtinen

text: Lahtinen on naimisissa ja hänellä on yksi tytär. Hänen harrastuksiinsa kuuluvat esimerkiksi runous ja hiihto. Lahtinen on mm. julkaissut runokirjan "Elämän metsä".


title: La sonnambula (vuoden 1955 levytys)

text: Vuonna 1955 La Scalassa nauhoitettu "Unissakävelijän" esitys on yksi tunnetuimpia tästä oopperasta. Maria Callas on uransa huipulla ja Leonard Bernsteinin tähti kovassa nousussa. Levytyksestä on julkaistu remasteroitu versio, jonka äänenlaatu on alkuperäisen version heikohkoon tasoon verrattuna selvästi parempi.


title: Swissairin lento 111

text: Swissairin lento 111 (MD-11) syöksyi mereen 2. syyskuuta 1998 ohjaamon tulipalon vuoksi, jolloin kaikki koneessa olleet 229 ihmistä saivat surmansa. Lennon 111 viimeinen pysähdys New Yorkin JFK:n kentällä kesti tunnin ennen lähtöä Geneveen, eikä konetta tuolloin tarkastettu teknisesti. Lentäjät kävivät vain nopeasti läpi tarkistuslistan ohjaamon laitteiden asetuksista, vaikka perinteisesti lentäjät tarkastelevat koneen tilaa ulkoa ja sisältä ennen lähtöä katsellen ja satunnaisesti koetellen rakenteita käsin. Ei kuitenkaan ole varmaa, että he olisivat voineet havaita mahdollisesti jo ennen lähtöä syttynyttä tulipaloa. Sen alkamispaikka oli ohjaamon takaseinä oikealla sivulla.


title: Swissairin lento 111

text: Tuhoon johtaneet tapahtumat saivat alkunsa pian lähdön jälkeen MD-11:n viihdejärjestelmän viallisista sähköjohdoista, joiden valokaaret kuumensivat ympäröiviä lämpöeristeitä. Lentokoneiden sähköjärjestelmissä on kolmivaiheinen 115/200 voltin vaihtojännite ja 400 hertsin taajuus. On mahdollista, että palo oli kytenyt useiden lentojen ajan ennen leviämistään kohtalokkaasti ohjaamon sisäkatossa. Lämpöeristeiden palaessa vaurioitui muita johtoja ja sähkölaitteita, mikä ilmeni avioniikan toimintahäiriöinä. Muutamia minuutteja myöhemmin MD-11:n sähköt katkesivat kokonaan, minkä seurauksena myös radioyhteydet menetettiin. Se pysäytti myös mustat laatikot.


title: Swissairin lento 111

text: Viimeinen radioyhteys koneeseen oli klo 21.25 paikallista aikaa. Sähkökatkon jälkeen lentäjät yrittivät vielä ohjata konetta mekaanisten varainstrumenttien avulla: MD-11:n ohjausjärjestelmä on hydraulinen ja saa käyttöpaineensa moottoreista. Silloin kuitenkin musta savu alkoi tupruta runsaana ohjaamossa vieden näkyvyyden kokonaan, joten lentäjät menettivät käsityksen koneen suunnasta ja asennosta. Kone syöksyi mereen klo 21.31 kallistuneena 110 astetta oikealle ja nokka 20 astetta alaspäin. Onnettomuustutkinnassa ilmeni, että tulipalo yltyi rajuksi sen saavutettua lentäjien varahappilaitteet.


title: Swissairin lento 111

text: Lennon 111 turma sai aikaan keskustelua tarpeesta kouluttaa ja varustaa lentokoneen henkilökunta sammuttamaan tulipalo lennon aikana, kun aikaisemmin ohjaajat koulutettiin vain palaamaan mahdollisimman nopeasti lentokentälle koneen evakuointia varten. Toisten mukaan tämä olisi turhaa, koska sitkeää lämpöeristeiden paloa on mahdotonta sammuttaa lennon aikana. Myös eristemateriaalien valintoihin kiinnitettiin huomiota, samoin sähköjärjestelmien sijoittelua muuteltiin, jotta niiden haavoittuvuus vähenisi.


title: Swissairin lento 111

text: Viihdejärjestelmän asennus sai tiukat turvallisuusmääräykset, koska epäilyjen mukaan Swissairin turmakoneen viihdejärjestelmässä käytetyt sähköjohdot olivat lentokoneeseen sopimattomia, eivätkä ne siksi kestäneet nopeita lämpötilan vaihteluja nousuissa ja laskuissa. Normaalissa rakennuskäytössä käytetyt sähköjohdot eivät kelpaa lentokoneisiin, joiden rungon pinta saattaa lentokentällä auringonpaisteessa lämmetä +60 °C:n lämpötilaan ja nousun aikana jäähtyä hetkessä -50 °C pakkasasteeseen.


title: Swissairin lento 111

text: Tutkinnassa tärkeimmät lähteet olivat koneen palovaurioita kärsineiden sisustuksien tutkimus ja lennonjohdon ja lentäjien välisten keskusteluiden tutkimus sekä Swissairin teknisten asiakirjojen tutkimukset. Mustien laatikoiden pimeneminen vaikeutti merkittävästi onnettomuuden tutkintaa, minkä vuoksi esitettiin vaatimus, että niille piti tulevaisuudessa varmistaa koneen järjestelmistä riippumaton sähkön saanti. Tiedot koneen viimeisistä hetkistä perustuvat tutkaseurantaan ja koneen räjähdyksen aiheuttamiin seismisiin havaintoihin. Kanadan ilmailuturvallisuusviranomainen (Transportation Safety Board of Canada) julkisti alustavan raportin onnettumuudesta 30. elokuuta 2000 ja loppuraportin vasta vuonna 2003.


title: Swissairin lento 111

text: Kritiikkiä lennon 111 turman yhteydessä on kohdistettu ensisijaisesti koneen lentäjiin. Sen mukaan he eivät heti suhtautuneet tilanteeseen sen vaatimalla vakavuudella vaan olettivat, että jopa 15 minuuttia ennen sähköhäiriöitä tuntunut savun haju oli peräisin ilmastointijärjestelmästä. Ilmastointijärjestelmä oli joskus aikaisemmin tuottanut savunhajua siihen kertyneen pölyn lämpenemisen vuoksi, vaikka se ei ollut varsinaisesti viallinen.


title: Swissairin lento 111

text: Kriitikoiden mukaan lento 111 olisi ehtinyt laskeutua Halifaxin kentälle, mikäli lentäjät olisivat heti sähköhäiriöiden alettua julistaneet hätätilan käyttäen mayday-kutsua. Väite on erittäin kyseenalainen, sillä Monctonin aluelennonjohto (ACC) antoi klo 21.15 koneelle selvityksen lentää suoraan kohti Halifaxia sekä selvityksen laskeutua lentopinnalle 310. Klo 21.16 Moncton ACC selvitti koneen laskeutumaan 10 000 jalkaan, ja klo 21.18 se antoi edelleen selvityksen laskeutua 3000 jalkaan. Klo 21.19 Moncton antoi koneelle ohjaussuunnan 030 laskua varten Halifaxin kiitotielle 030. Tässä vaiheessa kone oli 30 merimailin päässä kentästä ja läpäisemässä lentopinnan 210 (n. 21 000 jalkaa), jolloin lentäjät pyysivät pidempää reittiä liiallisen korkeuden ja nopeuden vuoksi.


title: Swissairin lento 111

text: Lentäjät ehdottivat ensin laskupaikaksi Bostonia 300 merimailin (nm) päässä, mutta lennonjohto esitti Kanadan Halifaxia 66 merimailin päässä. Lentäjät hyväksyivät sen, mutta he alkoivat kuitenkin kiertää kehää voidakseen pudottaa koneen ylimääräisen 30 tonnin polttoainekuorman mereen ja toisaalta alentaakseen korkeutta ja nopeutta riittävästi laskua varten. Kriitikoiden mukaan lentäjien olisi pitänyt olla välittämättä matkustajien mukavuudesta ja pudottaa polttoainekuorma heti sekä ohjata MD-11 sitten matkalentokorkeudesta jyrkästi alas. Lentäjien toimia on puolusteltu muun muassa sillä, ettei heillä ollut koulutusta tulipalojen tunnistamiseen ja ettei savun haju ollut jatkuvaa ennen sähköhäiriöiden ilmenemistä.


title: EMI Classics

text: EMI Classics oli levymerkki suuren EMI-ryhmän alaisuudessa. Se perustettiin vuonna 1990 klassisen musiikin julkaisujen maakohtaisen uudelleenpakkauksen ja luetteloiden tarpeen vähentämiseksi. Emi Classics myytiin Warner Music Groupille ja sulautettiin Warner Classics -merkkiin vuonna 2013.


title: EMI Classics

text: Klassisen musiikin levytyksiä julkaisi aiemmin eri maissa samanaikaisesti Angel Records, Seraphim Records, Odeon Recordsin, Columbia, HMV ja moni muu merkki, osaksi siitä syystä että kilpailijat omistivat oikeudet näihin nimiin tietyissä maissa. Nyttemmin nämä on siirretty EMI Classics -nimen alle tavaramerkkeihin liittyvien ongelmien välttämiseksi. Vain tietyn maan markkinoille tarkoitetut julkaisut saattavat edelleen tulla julkaistuksi vanhoilla merkeillä.


title: EMI Classics

text: Suomalainen viulisti Linda Lampenius levytti EMI Classicsille vuonna 1999, jolloin albumi julkaistiin maailmanlaajuisesti.


title: Jeremy Bentham

text: Jeremy Bentham (IPA: ) (15. helmikuuta 1748 Spitalfields, Lontoo – 6. kesäkuuta 1832 Spitalfields, Lontoo) oli englantilainen valistusfilosofi, juristi ja uudistaja. Hänet tunnetaan parhaiten utilitarismin kiteyttäjänä, ensimmäisenä feministinä ja eläinten hyvinvoinnin varhaisena puolestapuhujana.


title: Jeremy Bentham

text: Bentham oli vaikutusvaltaisimpia (klassisia) liberaaleja. Hänellä oli oppilainaan John Stuart Millin lisäksi muun muassa johtavia poliitikkoja ympäri maailmaa, mutta hän jätti myös Britanniaan merkittävän filosofisten radikaalien koulukunnan, josta muun muassa machesteriläiset ja chartistit osin periytyivät ja joka vaikutti myös whig-puolueeseen.


title: Jeremy Bentham

text: Bentham asetti utilitarismin äärimmilleen viedyn liberalismin edelle mutta kannatti silti – tai mielestään juuri utilitarismin vuoksi – pitkälle menevää yksilönvapautta kuten ilmaisunvapautta, kirkon ja valtion erottamista, täydellistä tasa-arvoa naisille, oikeutta avioeroon, orjuuden ja ruumiillisten rangaistusten kieltoa (myös lasten kurituksen), kansainvälistä tuomioistuinta, laajaa aseistariisuntaa, homoseksuaalisuuden sallimista, siirtomaiden vapauttamista, vapaakauppaa, hintasääntelyn lakkauttamista, vapaasti määräytyviä korkoja jne. Toisaalta hän kannatti perintöveroa, monopolivallan rajoituksia sekä sosiaaliturvaa, kunhan valtion puuttuminen kansalaisten toimintaan olisi aina erittäin harkittua, rajoitettua ja varovaista.


title: Jeremy Bentham

text: Bentham syntyi Spitalfieldsissä Lontoossa varakkaaseen tory-perheeseen. Hän oli lapsinero, jo taaperona hänet löydettiin isänsä pöydän äärestä lukemasta moniosaista Englannin historiaa. Kolmivuotiaana hän alkoi opiskella latinaa. Yksitoistavuotiaana hän luki erään kurtisaanin oikeustaistelusta. Myöhemmin hän kertoi sen kokemuksen naisten alistetusta asemasta innostaneen hänet uudistajaksi. Hän valmistui Oxfordista vuonna 1766 ja toimi juristina mutta turhautui Englannin lain epäjohdonmukaisuuteen.


title: Jeremy Bentham

text: Ajan mittaan hänen ajatuksensa ja kirjoituksensa saivat huomiota, vaikuttivat poliittisiin puolueisiin ympäri maailmaa ja keräsivät hänelle laajan oppilaspiirin. Oppilaisiin kuului James Mill, jonka pojan kummisedäksi hän ryhtyi. Kaksikko kasvatti pojasta yhdessä lapsineron ja merkittävän liberaalifilosofin nimeltä John Stuart Mill.


title: Jeremy Bentham

text: Ranskan vallankumouksessa Bentham oli aatteellinen taustavaikuttaja kirjeenvaihtonsa kautta, mutta kun hänet vuonna 1792 valittiin maan kunniakansalaiseksi, hän esitti paheksuntansa jakobiinien käsiin päätyneen vallankumouksen muuttumisesta väkivaltaiseksi.


title: Jeremy Bentham

text: Vuonna 1823 Bentham ja John Stuart Mill perustivat "Westminster Review" -lehden filosofisen radikalismin äänenkannattajaksi. Lehteen kirjoitti myöhemmin Edwin Chadwick, josta Bentham toivoi turhaan työlleen jatkajaa.


title: Jeremy Bentham

text: Ihmisenä Benthamia on kuvattu värikkääksi ja omaperäiseksi, sulkeutuneeksi mutta ystävälliseksi ja elämänmyönteiseksi. Hän puuttui epäkohtiin intohimoisesti ja jopa epäkäytännöllisen pikkutarkasti.


title: Jeremy Bentham

text:
Bentham vaati koulutusta tarjottavan myös niille, jotka eivät olleet varakkaita tai eivät kuuluneet anglikaaniseen kirkkoon (Oxford ja Cambridge vaativat molempia).
Benthamin ruumista säilytetään (hänen testamenttinsa mukaisesti) "omakuvaksi" (auto-icon) kutsutussa lasikaapissa Lontoon University Collegessa, joka oli ensimmäinen hänen kriteerinsä täyttänyt yliopisto, ja toisinaan hänet tuodaan "osallistumaan" julkisiin tilaisuuksiin. Kaapissa säilyttämisen mahdollistaa testamentin toinen kohta, jossa ruumis määrätään vuorattavaksi oljilla. Sen jälkeen se oli puettava vaatteisiin ja asetettava kaappiin. Yliopiston satavuotisjuhlassa vuonna 1926- ja 150-vuotisjuhlissa vuonna 1976 se vietiin osallistumaan yliopistoneuvoston kokoukseen, joka totesi, että se on läsnä mutta ei äänestä. Yliopiston mukaan on pelkkä myytti, että omakuva antaisi ratkaisevan äänen tasatulokseen päättyvissä äänestyksissä.


title: Jeremy Bentham

text: Pään palsamointi ei onnistunut, ja se vaurioitui, ja siksi ruumiille valmistettiin vahapää. Oikeaa päätä säilytettiin kaapissa ruumiin vieressä. Pää kuitenkin joutui useasti opiskelijakepposten kohteeksi, ja se varastettiin useita kertoja. Nykyisin pää on varastoitu muualle.


title: Jeremy Bentham

text: Bentham julkaisi vuonna 1776 anonyymisti kirjoituksensa "Fragment on Government". Siinä hän kritisoi Blackstonen "Commentaries"-kirjoitusta ja tuli näin lordi Shelburnen tietoisuuteen. Vuonna 1780 ilmestyi "Introduction to Principles of Morals and Legislation" ja vuonna 1787 "Koron vapauden puolustus", joka sai korkosääntelyä kannattaneen Adam Smithin muuttamaan mieltään. Bentham teki myös lukuisia pieniä käytännön ehdotuksia. Näihin kuuluu "Panopticon" (suom. Panoptikon), jossa hän ehdottaa paitsi parannuksia vankilaan, myös keinon valvoa vankeja vähemmällä henkilökunnalla, mitä on myöhemmin pidetty jatkuvan tarkkailun vertauskuvana (ks. Michel Foucault). Tärkeitä Benthamin myöhempiä teoksia olivat "Discourse on Civil and Penal Legislation" (1802), "Punishments and Rewards" (1811), "Parliamentary Reform Catechism" (1817) ja "A Treatise on Judicial Evidence". Hänen luotettu ystävänsä, poliitikko John Bowring toimitti hänen yksitoistaosaiset kootut teoksensa (1843).


title: Jeremy Bentham

text: "Tietosanakirjan" (1906) mukaan Bentham vastusti ankarasti "taikauskoista" kunnioitusta kaikenlaisia vanhoja "ennakkoluuloja" kohtaan, jotka hänen mielestään estävät inhimillistä onnellisuutta.


title: Jeremy Bentham

text: Benthamin on joskus väitetty olleen ensimmäinen ja suurin filosofinen radikaali. Hän sekä esitti oikeudellisia ja sosiaalisia uudistuksia että loi etiikan, jolla perusteli nämä. Utilitarismin periaatteita olivat jo muut liberaalit esittäneet, mutta Bentham systematisoi ne koherentiksi moraalikoodiksi.


title: Jeremy Bentham

text: Utilitarismin mukaan tuli pyrkiä "suurimpaan onnellisuuteen mahdollisimman monelle" (fraasi oli jo Hutchesonin käytössä) eli maksimoida yhteenlaskettu onnellisuus. Benthamin mukaan kaikki: miehet, naiset, lapset, köyhät, vammaiset, erirotuiset, eriuskoiset, jopa eläimet, olivat samanarvoisia. John Stuart Mill nimesi aatteen ja kehitti sitä edelleen muun muassa teoksessaan "Utilitarismi" (1863), joidenkuiden mielestä täydelliseksi, toisten mielestä taas hän aristokratisoi sen, mitä kuvaa Millin sitaatti: "onneton Sokrates on arvokkaampi kuin onnellinen sika".


title: Jeremy Bentham

text: Bentham ei yleensä suoraan puhunut vapaudesta, koska hän ei mielestään osannut muotoilla käsitettä riittävän selkeästi, vaan piti utilitarismia ohjenuoranaan. Toisaalta hänen johtopäätöksensä siitä olivat pitkälti, joskaan eivät täysin, liberaaleja.


title: Jeremy Bentham

text: Jotkut "naiivit utilitaristit" ovat ehdottaneet, että siinä teoreettisessa tilanteessa, jossa yhden yksilön kidutus toisi suunnattomasti enemmän onnea muille kuin kärsimystä tälle, kidutus olisi oikeutettua. Kuten P. J. Kelly on huomauttanut kirjassaan "Utilitarianism and Distributive Justice: Jeremy Bentham and the Civil Law", Bentham kannatti tällaisten yksilönvapauden rikkomusten kieltoa lailla, koska sellaiset lait luovat ihmisille turvallisuuden, joka on suuremman onnen perista. Kellyn mukaan Bentham ei kannattanut muutaman uhrausta monen onneksi (tätä ei pidä tulkita äärimmilleen: hän kannatti perintöveroa ja maltillista sosiaaliturvaa).


title: Jeremy Bentham

text: Bentham ei myöskään pitänyt naiivia hedonismia toimivana tienä kestävään onneen, ainakaan ihmisen kaltaisille älyllisille olennoille, mutta silti utilitarismi on ollut jatkuvasti kritiikin kohteena muun muassa "korkeaa moraalista siveellisyyttä" vaativien konservatiivien taholta.


title: Jeremy Bentham

text: Benthamin yksinkertainen ja tasa-arvoinen ihmiskäsitys oli liikaa monelle romantiikan ihmiskäsityksen omaksuneelle, jotka halveksivat kaikkea normaalia ja keskinkertaista. Myös Karl Marx kritisoi Benthamia muun muassa sanoin: "tuo 1800-luvun tavallisen porvarijärjen typerän pikkumainen, löyhäsuinen oraakkeli - - mitä naiivimman kuivasti hän edellyttää, että uudenaikainen poroporvari - - on normaali-ihminen". Ei Bentham edellyttänyt keneltäkään kansanhuveissa viihtymistä, hän vain hyväksyi sen. Keskeinen jakolinja oli myös siinä, että Marx puhui Hegelin tavoin yhteisön edusta, kun taas Bentham ei tunnustanut valtiolle mitään ylitsekäyvää etua, vaan katsoi valtion ainoaksi tehtäväksi kansalaistensa palvelemisen: "Entä sitten yhteisön etu, mitä se on? – Sen muodostavien jäsenten etujen summa."


title: Jeremy Bentham

text: Benthamia on sanottu "ensimmäiseksi feministiksi". Yli kymmenen vuotta ennen kuin Mary Wollstonecraft julkaisi uraauurtavan teoksensa "Vindication of the Rights of Women" (1792), naisille tasa-arvoa vaatinut Bentham oli kirjoittanut naisten "orjamaisesta" asemasta lähes kaikkialla maailmassa. Bentham vaati naisille myös oikeutta äänestää ja olla ehdokkaina vaaleissa sekä oikeutta avioeroon. Hän kritisoi sitä, että naisilta vaadittiin paljon tiukempaa seksuaalimoraalia kuin miehiltä. Myös hänen oppilaansa J. S. Mill on yhä tunnustettu feminismin uranuurtaja.


title: Jeremy Bentham

text: Teoksessaan "Introduction to the Principles of Morals and Legistlation" Bentham arvosteli jyrkästi sitä, että monissa maissa naisten oikeuksia evättiin väittämällä heidän olevan henkisesti kehittymättömämpiä kuin miehet. Benthamin koko poliittinen herätys tapahtuikin hänen kiinnostuttuaan 11-vuotiaana naisten oikeuksista.


title: Jeremy Bentham

text: Bentham oli ensimmäisiä filosofeja, jotka halusivat poistaa homoseksuaalisuuden kiellon ja sallia tasa-arvoiset oikeudet homoseksuaaleille. Kahdessa postuumisti julkaistussa esseessään (kirjoitettu 1785 ja 1814) hän esitti yksityiskohtaisen loogisen argumentaation homoseksuaalisten suhteiden stigmatisointia vastaan.


title: Jeremy Bentham

text: Essee "Offences Against One's Self" puolusti homoseksuaalisuuden dekriminalisointia. Kirjoitus julkaistiin vasta vuonna 1931, koska sen katsottiin kirjoitushetkellä uhanneen yleistä moraalia. Vaikka Bentham kirjoitti homoseksuaalisuuden olevan "epänormaali taipumus", kirjoitus tuomitsi yhteiskunnan reaktion asiaan, jonka Bentham sanoi olevan yksityinen asia - yhdyntään pakottamista vastaan oli jo muita lakeja.


title: Jeremy Bentham

text: Bentham oli naimaton. Hän aikoi kahdesti naimisiin, mutta ensimmäisellä kerralla hänen isänsä esti liiton ja toisessa nainen ei suostunut.


title: Cucurbitales

text: Cucurbitales on koppisiemenisheimo, jonka tunnetuimpia edustajia ovat kurkkukasvit ja begoniakasvit. Lahko kuuluu kaksisirkkaisten ("Magnoliopsida") Eurosidae I -ryhmän ns. typensitojaryhmään, jonka edustajilla on usein juurinystyröissään bakteereja, jotka kykenevät sitomaan ilmakehän vapaata typpeä.


title: Cucurbitales

text: Lahkon kehittyneitä yhteisominaisuuksia edellä mainittujen lisäksi ovat jälleen emosolujen esiintyminen kerroksittain, leveät ja monen solurivin muodostamat varren ydinsäteet, kutikulan vahakiteiden puuttuminen, kierteisasentoiset, kourasuoniset ja korvakkeettomat lehdet, verho- tai terälehtien kohollaan olevat ilmaraot, kehänalainen sikiäin, molempien integumenttien eli siemenaiheen kalvojen muodostama mikropyle (siitereikä) ja erilliset emin vartalot.


title: Cucurbitales

text: Lahkossa on seitsemän heimoa, joista ainoastaan kurkkukasveja saattaa esiintyä satunnaisesti maamme luonnossa.


title: Lauri Myrberg

text: Lauri Myrberg (9. toukokuuta 1926 – 31. toukokuuta 2004) oli Helsingin yliopiston matematiikan professori ja pitkäaikainen Ylioppilastutkintolautakunnan jäsen ja puheenjohtaja.


title: Lauri Myrberg

text: Lauri Myrberg valmistui ylioppilaaksi Helsingin Suomalaisesta Normaalilyseosta 1944, opiskeli Helsingin yliopistossa ja valmistui filosofian kandidaatiksi 1948 ja lisensiaatiksi 1950. Myrberg väitteli tohtoriksi 1950 isänsä Pekka Juhana Myrbergin oppilaana väitöskirjalla "Normalintegrale auf zweiblättrigen Riemannschen Flächen mit reellen Verzweigungspunkten".


title: Lauri Myrberg

text:
Myrberg toimi matematiikan assistenttina Helsingin yliopistossa 1948–1963 hoitaen kuitenkin matematiikan apulaisprofessorin virkaa 1956–1959. Helsingin yliopiston matematiikan dosentti hän oli 1952–1963, ja 1963 hänet nimitettiin matematiikan professoriksi Helsingin yliopistoon. Lauri Myrberg oli myös assistenttina ja erikoisopettajana Teknillisessä korkeakoulussa 1947–1965. Ylioppilastutkintolautakunnan jäsen hän oli 1966–1984 ja lautakunnan puheenjohtaja 1985–1993..
Lauri Myrberg kirjoitti useita tutkimuksia funktioteorian alalta sekä yliopistollisia oppikirjoja ja matematiikan ylioppilastehtaväkokoelmia. Lauri Myrbergin osuus erityisesti Helsingin yliopiston matematiikan laitoksen kehittämisessä oli merkittävä. Myrbergin aikana matematiikan laitoksen resurssit kasvoivat valtavasti ja ehtipä hän olla suunnittelemassa Kumpulaan muuttoakin, vaikka ei siellä enää päässyt käymään. Useat opiskelijasukupolvet nykyisistä huippumatemaatikoista olivat Myrbergin oppilaita, eikä voi jättää vähemmälle huomiolle kaikkia niitä muita matemaatikoita - erityisesti koulujen opettajia, joille Myrberg soi ainakin yhtä suuren painoarvon, kuin tutkijoiden koulutukseen. Myrbergin oman käsityksen mukaan hänen uransa huippuhetki oli Helsingin yliopiston filosofisen tiedekunnan promootio vuonna 1990, jolloin yliopisto täytti 350 vuotta. Juhlassa promovoitiin kunniatohtoreiksi mm. tasavallan presidentti Mauno Koivisto ja kirjailija Jaan Kross. Lauri Myrbergin poika Kai Myrberg (s. 1962) on merentutkija ja Helsingin yliopiston dosentti sekä tietokirjailija.


title: Lauri Myrberg

text: Myrberg oli Suomalaisen Tiedeakatemian jäsen vuodesta 1967. Tiedeakatemian hallituksen jäsen hän oli 1989–1994 ja sen esimiehes vuonna 1990.


title: Lauri Myrberg

text: Lauri Myrberg harrasti latinaa, pianon soittoa, postimerkkeilyä ja mökkeilyä.


title: Välijäähdytin

text: Välijäähdytin (myös "intercooler") on ahtimella varustetuissa polttomoottoreissa käytettävä apulaite moottorin tehon parantamiseksi. Välijäähdyttimen tehtävä on laskea ahtimen kuumentaman tuloilman lämpötilaa välijäähdyttimen läpi virtaavan ulkoilman avulla. Ahtaminen nostaa ilman lämpötilaa, mutta kuumempaa ilmaa mahtuu samaan tilaan samassa paineessa vähemmän. Välijäähdytin mahdollistaa suuremman ilmamäärän ja suuremman polttoainemäärän syöttämisen sylinteriin, mikä lisää moottorin tehoa. Alhaisempi lämpötila lisää myös moottorin kestävyyttä. Kun ahdetusta moottorista haetaan suurta tehoa, välijäähdytin on välttämätön.


title: Välijäähdytin

text: Moottoriin menee satoja litroja ilmaa sekunnissa, joten välijäähdyttimen tulee virrata erittäin hyvin, ja johtuen nopeasta virtauksesta myös jäähdytyspinta-alaa on oltava mahdollisimman paljon. Tämän vuoksi välijäähdyttimien kennot ovat usein sisärivoitettuja, jotta saavutettaisiin maksimaalinen pinta-ala ja sitä kautta myös maksimaalinen jäähdytysteho.


title: Välijäähdytin

text: Välijäähdyttimet ovat toiminnaltaan joko ilma-ilma-tyyppisiä, joissa moottorin menevää ilmaa jäähdytetään kennoston läpi kulkevalla ajoviimalla, tai ilma-neste-tyyppisiä. Ilma-neste-tyyppisessä järjestelmässä imuilma jäähdytetään nestekiertoisella kennostolla, jossa imuilman sisältämä lämpöenergia siirretään nesteeseen, jota puolestaan voidaan jäähdyttää joko ilmalla (ajoneuvokäytössä) tai vedellä (laiva- ja venekäytössä). Jälkimmäisen tyypin etuina voidaan pitää pääsääntöisesti pienempää ilmatilavuutta turbon ja moottorin välillä, jolla voidaan voittaa hieman moottorin reagointinopeudessa (turboviive) ja toisaalta nestejärjestelmä antaa enemmän vaihtoehtoja tila-ahtaissa tapauksissa. Haittapuoli on nestejärjestelmän tuoma lisäpaino ja kompleksisuus.


title: Välijäähdytin

text: Joissain urheiluautoissa on normaalin välijäähdyttimen lisäksi myös vesiruiskutus, jolloin imuilman sekaan ruiskutetaan pieni määrä pienipisaraista vettä, joka haihtuessaan imuilman sekaan viilentää sitä.


title: Ekonomaiseri

text: Ekonomaiseri (eko) on höyrykattilakomponentti, jolla kattilassa höyrystettävää vettä ensin lämmitetään lähemmäksi höyrystymislämpötilaa savukaasuilla.


title: Ekonomaiseri

text: Eko sijaitsee kattilan savukaasukanavassa tulistimien jälkeen savukaasun virtaussuuntaan nähden. Syöttöveden esilämmitykseen voidaan käyttää lämpötilaltaan matalampaa savukaasua kuin höyrystämiseen. Ottamalla savukaasuissa jäljellä olevaa energiaa talteen ekonomaiserilla voidaan höyrykattilaprosessin hyötysuhdetta parantaa.


title: Suzuki GSX1300R

text: Suzuki GSX1300R Hayabusa on Suzukin valmistama, vuodesta 1999 tuotannossa ollut moottoripyörä. Uusi Gen2 malli tuli markkinoille vuonna 2008.


title: Suzuki GSX1300R

text:
Vanhemmassa Gen1 Hayabusassa on 1300 kuutiosenttimetrin 4-sylinterinen DOHC -rivimoottori, jonka huipputehoksi valmistaja ilmoittaa 180 hevosvoimaa.
Uudemmassa Gen2 mallissa on 1340 cm moottori, joka tuottaa 198 hv.


title: Suzuki GSX1300R

text:
Hayabusa on useiden moottoripyörälehtien testeissä todettu maailman nopeimmaksi sarjavalmisteiseksi moottoripyöräksi. Vuosimallista 2001 lähtien nopeus on elektronisesti rajoitettu noin 300 km/h. 2008 vuosimallisen Hayabusan huippunopeus on 298 km/h.
Turboahtimella varustettuna pyörällä on ajettu luokkansa nopeusennätys 417,453 km/h (mitattu edestakaisen ajon keskiarvona).


title: Suzuki GSX1300R

text: "Hayabusa" tarkoittaa japanin kielellä muuttohaukkaa, jonka nopeus voi olla syöksyssä lähes 400 km/h.


title: Konstantínos Simítis

text: Konstantínos ”Kóstas” Simítis (, s. 23. kesäkuuta 1936) on kreikkalainen poliitikko vasemmistolaisesta PASOK-puolueesta. Hän toimi Kreikan pääministerinä ja puolueensa puheenjohtajana vuosina 1996–2004.


title: Konstantínos Simítis

text: Simítis opiskeli nuorena lakia Marburgin yliopistossa Saksassa ja taloutta London School of Economicsissa Britanniassa. Hän palasi Kreikkaan vuonna 1965 ja oli perustamassa entisen poliitikon Aléxandros Papanastasíoun mukaan nimettyä tutkijaryhmää. Vuonna 1967 ryhmästä tuli Kreikan sotilasjunttaa vastustava järjestö.


title: Konstantínos Simítis

text: Simítis pakeni 1960-luvun lopulla ulkomaille välttääkseen vankilan. Hän liittyi vastarintaliike PAK:n jäseneksi ollessaan yliopistolehtorina Saksassa. Vuonna 1974 Simítis palasi Kreikkaan ja hän oli yksi vasemmistopuolue PASOKin perustajajäsenistä. Vuonna 1977 hän sai lehtorin paikan Pánteio-yliopistosta.


title: Konstantínos Simítis

text: Vaikkei Simítis ollut ehdolla vuoden 1981 parlamenttivaaleissa, hänet nimitettiin samana vuonna maatalousministeriksi ensimmäiseen PASOK-johtoiseen hallitukseen. Vuoden 1985 vaalien, joissa hänet valittiin ensimmäistä kertaa maan parlamenttiin, jälkeen Simítiksestä tuli valtiovarainministeri. Hän ryhtyi valtiovarainministerinä ajamaan kansan keskuudessa epäsuosittua talouden vakauttamisohjelmaa, jonka tavoitteena oli inflaation kurissa pitäminen ja kansantalouden alijäämän vähentäminen; hän kuitenkin erosi hallituksesta vuonna 1987, koska ei saanut mielestään tarpeeksi tukea politiikalleen. Vuonna 1993 Simítis palasi hallitukseen, tällä kertaa kauppa- ja teollisuusministeriksi, mutta erosi vuonna 1995 tehtävästä pääministeri Andréas Papandréoun kanssa olleiden erimielisyyksien vuoksi.


title: Konstantínos Simítis

text: 18. tammikuuta 1996, kun Papandréou joutui eroamaan pääministerin paikalta terveysongelmien vuoksi, Simítis valittiin uudeksi pääministeriksi puolueen parlamenttiryhmän sisällä käydyssä äänestyksessä; hän astui virkaansa 22. tammikuuta. Papandréou jatkoi kuitenkin vielä puolueen puheenjohtajana muutaman kuukauden, aina kuolemaansa 23. kesäkuuta 1996 saakka. Simitis tuli valituksi puolueen uudeksi puheenjohtajaksi 30. kesäkuuta äänestyksessä, jossa hänen vastaehdokkaanaan oli Ákis Tsochatzópoulos.


title: Konstantínos Simítis

text: Simítis johti PASOKin vaalivoittoon kaksissa parlamenttivaaleissa, vuosina 1996 ja 2000. Yhtenä Simítiksen pääministerikauden suurimmista saavutuksista voidaan pitää Kreikan liittymistä euroalueeseen vuoden 2001 alussa. Myöhemmin tuli kuitenkin ilmi, että päästäkseen mukaan euroalueeseen, Kreikka vääristeli Simítiksen pääministerivuosina julkista vajetta kuvaavia tilastolukujaan.


title: Konstantínos Simítis

text: Simítis ilmoitti tammikuussa 2004 luopuvansa PASOKin puheenjohtajuudesta. Uusi puheenjohtaja valittiin kuukausi myöhemmin; valituksi tuli kolmannen polven poliitikko Geórgios Andréas Papandréou. Parlamenttivaalit pidettiin maaliskuussa 2004 ja PASOK hävisi niissä oikeistopuolue Uudelle demokratialle.


title: Konstantínos Simítis

text: Kahdeksan vuotta pääministerinä toiminut Simítis on pisimpään yhtäjaksoisesti Kreikan pääministerinä toiminut henkilö. Kaikkiaan hän on Kreikan neljänneksi pitkäaikaisin pääministeri. Pääministerivuosiensa jälkeen Simitis jatkoi Kreikan parlamentin jäsenenä vuoteen 2009, jolloin ei ollut enää ehdolla.


title: Konstantínos Simítis

text: Simitis on naimisissa Dáfni Simítin (o.s. Arkadíou) kanssa ja heillä on kaksi yhteistä lasta, Fióna ja Mariléna.


title: Höyrystin

text: Höyrystin on lämmönsiirrin, jossa kuumennettava neste muutetaan kaasumaiseen olomuotoon. Tavallisesti höyrystintä käytetään keittämään vettä höyryksi voimalaitoksissa. Voimalaitoksessa korkeapaineinen syöttövesi höyrystetään kylläiseksi höyryksi energialähteestä vapautetulla lämpöenergialla, jonka jälkeen se useimmissa voimalaitoksissa vielä tulistetetaan erillisissä tulistimissa. Sitten höyry johdetaan turpiiniin, joka muuttaa höyryn energiaa mekaaniseksi energiaksi. Lämmityshöyrynä sen sijaan käytetään kylläistä höyryä, koska se luovuttaa runsaasti energiaa tiivistyessään. Muita höyrystimen sisältäviä laitteita ovat esimerkiksi kompressorikylmäkoneet, kuten jääkaappi.


title: Höyrystin

text: Höyrykattiloissa höyrystin- tai toiselta nimeltään keittoputkisto koostuu tulipesän seinämän muodostavista yhteen hitsatuista pystyputkista. Luonnonkierto- ja pakkokiertokattilan yläosassa on lieriö, jonka alaosasta putket alkavat ja jonne kuumennut kylläisen veden ja höyryn seos palaa kierrettyään putkissa. Lieriön yläosassa on höyryä ja alaosassa kylläistä vettä. Kylläinen vesi joutuu yhä uudelleen höyrystinputkiin ja vain höyryksi muuttunut osa ohjataan lieriön yläosasta tulistimille. Uutta vettä lieriöön syötetään syöttöveden esilämmittimestä. Lieriö ja höyrystinputket muodostavat tällaisissa voimalaitoksissa höyrystimen. Läpivirtauskattiloissa höyrystin on epämääräisempi, koska lieriötä ei ole vaan kaikki syöttöveden esilämmittimestä tullut vesi pumpataan höyrystinputkiin. Vesi kuumenee, höyrystyy ja jatkaa suoraan tulistimille. Höyrystyminen tapahtuu suurimmaksi osaksi kuitenkin samassa osassa kattilaa kuin muissakin kattilatyypeissä.


title: Höyrystin

text: Ydinvoimalaitoksissa höyrystimiä käytetään siirtämään primääripiirin lämpöenergiaa sekundääripiiriin, jossa olevaa nestettä höyrystetään. Maailman yleisin reaktorityyppi, painevesireaktori, sisältää aina höyrystimet. Laitos sisältää myös aina höyrystimet, jos reaktorin jäähdyte on muuta kuin vettä turpiinin kuitenkin toimiessa höyryllä. Kiehutusvesireaktoreissa erillisiä höyrystimiä ei tarvita, koska reaktori voi tuottaa höyryä suoraan. Vanhoissa kiehutuslaitoksissa saattoi olla erilliset höyrystimet.


title: Höyrystin

text:
Reaktorin jäähdytteenä oleva vesi pidetään korkeassa paineessa ja vesi ei kiehu, joten sitä ei voida käyttää turbiinin pyörittämiseen. Primääripuolella oleva lämpötila on enimmillään noin 330 °C paine 120-155 baaria laitoksesta riippuen. Muita rajoituksia suunnittelulle asettaa se, ettei lämpötilaero voi olla oikeastaan 30 °C pienempi, jotta massavirta ei kasva liian suureksi. Tästä seuraa edelleen se, ettei höyrynpaine ole kovin korkea (45-70 bar) ja voimalaitoksen hyötysuhde jää heikoksi. Höyrystimien putkien määrät ovat ylimitoitettuja, jotta putkia ei tarvitse vaihtaa vaan tarkastuksessa havaitun vian sattuessa ne tulpataan umpeen. Putkien tarkastus on tärkeää, koska primääripuolella kiertävä radioaktiivinen vesi ei saa sekoittua sekundääripuolen puhtaaseen veteen. Höyrystimiä on laitoksesta riippuen tyypillisesti 2-6 kappaletta.
U-putki höyrystimissä reaktorissa kuumentunut vesi tuodaan alaosan puolikkaasta sisään ja se kiertää ylösalaisin olevan U:n muotoisen putkiston kautta takaisin alaosan toiseen puoliskoon. Syöttövesi tuodaan yläosaan, josta se vaippaa pitkin tulee alas ja pääsee kosketuksiin U-putkiston kanssa alkaen kuumeta ja kiehua. U-putkien yläpuolella on kosteudenerottimet ja höyrynkuivaimet, joilla tuorehöyryn vesipitoisuus saadaan pieneksi. U-putkihöyrystin ei ole toiminnaltaan optimaalinen, koska se ei toimi täysin vastavirtaperiaatteella.


title: Höyrystin

text: Once-through höyrystimissä primääripiirin putket kulkevat suoraan ylhäältä alas ja sekundääripiirin vesi kulkee alaosasta ylöspäin. Tämän höyrystintyypin etuja ovat tehokkuus, koska päätylevyihin tulee puolet vähemmän putkia U-putkihöyrystimeen verrattuna. Lisäksi höyryä saadaan hieman tulistettua, joka taas eliminoi kosteudenerottimien ja höyrynkuivaimen tarpeen, sekä auttaa turpiinin suunnittelussa. Heikkoutena on pieni veden määrä höyrystimessä, joka aiheuttaa syöttöveden menetyksen yhteydessä nopean kuivaksi kiehumisen.


title: Höyrystin

text: VVER-laitosten höyrystimissä lämmönvaihdinputket kulkevat vaakasuorassa kiertäen kuumalta kokoajalta kylmälle. Höyrystimet ovat vaakasuorassa olevan lieriön muotoisia. Höyry kuivaa yläosan höyrytilassa painovoiman vaikutuksesta ja sitä lisäkuivataan kosteudenerottimien avulla. Höyry menee viiden yhteen kautta yläpuolella olevaan höyrykollektoriin, josta se johdetaan turpiinille.


title: Höyrystin

text: Natriumjäähdytetyissä reaktoreissa joudutaan käyttämään erityisen luotettavia höyrystimiä johtuen natriumin kemiallisesta reaktiosta veden kanssa. Kaikki natrium-jäähdytettyjen reaktorien höyrystinratkaisut ovat olleet erilaisia ja mitään selkeitä tiettyjä rakenneratkaisuja ei ole syntynyt.


title: Höyrystin

text: Jääkaapin höyrystimessä korkeapaineinen kylmäaine johdetaan paisuntaventtiilin läpi matalempipaineiseen höyrystimeen, jossa kylmäaine ottaa höyrystymisenergiansa jääkaapin sisältä, siten jäähdyttäen sitä. Jääkaapin höyrystin on jääkaapin sisällä näkyvä huurretta keräävä osa.


title: Tulistin

text: Tulistin on höyrykattilakomponentti, jolla höyrystimessä höyrystetty vesihöyry lämmitetään energialähteen lämpöenergialla höyrystymislämpötilaa korkeampaan lämpötilaan. Tulistinta käytetään voimalaitoksien ja höyryveturien höyrykattiloissa.


title: Kirsi Sirén

text: Kirsi Sirén tai Kirsi Siren viittaa seuraaviin:


title: Pyökkimäiset

text: Pyökkimäiset (Fagales) on varsinaiskaksisirkkainen (Rosopsida) puuvartislahko, jonka edustajilla on juurissaan "Frankia"-sädesientä, jonka tehtävänä on sitoa vapaata ilmakehän typpeä. Lahkon tunnettuja edustajia ovat koivu- ja pyökkikasvit.


title: Pyökkimäiset

text: Lahkoa luonnehtivia ominaisuuksia ovat sienijuurten yleisyys (niiden välityksellä kasvit ovat yhteydessä sienirihmastoon), flavonolien ja ellagihapon esiintyminen, korkkijällen esiintyminen myös varren kuoriosan eli korteksin ulkokerroksessa, siiviläputkien yksinkertaiset tai porrasmaiset perforaatiot ja proteiinikappaleet. Silmut ovat suomuisia. Lehdet ovat hammaslaitaisia. Kasvit ovat yksikotisia eli yksineuvoiset emi- ja hedekukat sijaitsevat samassa kasviyksilössä. Kukinto on tähkä tai norkko ja hyvin pienet kukat ovat niissä tiheissä viuhkomaisissa ryhmissä. Kukissa on kehälehtiä ja siitepölyhiukkaset ovat vaihtelevissa määrin piikkipintaisia. Mesiäinen puuttuu ja kukat ovatkin pääasiassa tuulipölytteisiä, joten hyönteisiä ei tarvitse houkutella. Sikiäin on kehänalainen ja siinä on kutakin emilehteä kohden kaksi riippuvaa ja 1-kalvoista siemenaihetta, jotka eivät vielä pölytyksen tapahtuessa ole kunnolla kehittyneet, joten hedelmöitys on viivästynyt. Siitepölyhiukkasen siiteputki kasvaa alkiorakkoa kohden siemenaiheen varren kiinnittymiskohdan eli kalatsan kautta (kalatsogamia). Emin luotit ovat johteisia ja erittämättömiä. Hedelmä on kuiva ja yksisiemeninen pähkinä tai pähkylä.


title: Pyökkimäiset

text: Lahkossa on kahdeksan heimoa, joista koivu-, pyökki- ja suomyrttikasvit ovat edustettuina Suomen kasvistossa.


title: Frank Buchman

text: Frank Buchman (4. kesäkuuta 1878 – 7. elokuuta 1961) oli yhdysvaltalainen uskonnollinen johtaja. Hän perusti 1921 Oxfordin liikkeen, joka 1938 sai nimen Moraalinen varustautuminen (MRA). Hän kirjoitti myös teoksen Uuden maailman puolesta (suomennettu 1957).


title: Jali ja suklaatehdas (vuoden 2005 elokuva)

text: Jali ja suklaatehdas ("Charlie and the Chocolate Factory") on vuonna 2005 ensi-iltansa saanut Tim Burtonin ohjaama draamaelokuva. Se perustuu Roald Dahlin samannimiseen romaaniin vuodelta 1964. Elokuvan pääosissa ovat Johnny Depp ja Freddie Highmore.


text: Suomen tv-ensi-illassa Subilla 2. maaliskuuta 2009 elokuva keräsi noin 230 000 katsojaa.


text: Elokuva oli ehdolla Oscar-palkintoon parhaasta puvustuksesta. Johnny Depp oli ehdolla Golden Globe -palkintoon parhaasta miespääosasta musikaali- tai komediaelokuvassa roolisuorituksestaan.


title: Sara Jay

text: Sara Jay (s. 14. marraskuuta 1977 Cincinnati, Ohio) on yhdysvaltalainen pornonäyttelijä, joka on esiintynyt yli 80 pornoelokuvassa ja yli 30 pornografisella internetsivustolla. Lukiosta päästyään Jay opiskeli psykologiaa Cincinnatin yliopistossa. Hän aloitti uransa pornoalalla muutettuaan Las Vegasiin vuonna 2001.


title: Salainen ikkuna

text: Salainen ikkuna on Stephen Kingin novelliin "Salainen ikkuna, salainen puutarha" perustuva jännityselokuva. Elokuvan on ohjannut ja käsikirjoittanut David Koepp. Pääosia esittävät Johnny Depp, John Turturro ja Maria Bello. "Salainen ikkuna" on Koeppin esikoisohjaus.


title: Salainen ikkuna

text: Elokuvassa kauhukirjailija Mort Rainey saa vaimonsa kiinni aviorikoksesta. Avioeroa selvitellessään itsesäälinen Rainey muuttaa lomamökilleen Tashmore-järven rannalle koiransa kanssa hakemaan rauhaa. Hän kuluttaa päivänsä nukkumalla ja yrittämällä kirjoittaa uutta menestysromaania, joka ei ota onnistuakseen. Rauha kuitenkin rikkoutuu, kun Mississippin osavaltiosta kotoisin olevan maalainen, John Shooter, saapuu Raineyn ovelle. Shooter syyttää Raineya hänen tarinansa varastamisesta. Shooter ei kuitenkaan välitä tarinan varastamisesta vaan hän haluaa, että Rainey korjaisi oman kirjan loppunsa omaan versioonsa kirjan lopusta. Raineyn kiistäessä asian tarinan varastamisesta Shooter alkaa ahdistelemaan Raineya väkivaltaisesti.


title: Salainen ikkuna

text: Kun Raineyn ja Shooterin on myöhemmin määrä tavata, Rainey näkee omassa autossaan tapettuna maalaismiehen ja hänen oman agenttinsa. Kun Rainey tämän jälkeen jää yksin kotiin hänen mielikuvituksensa alkaa puhua hänelle. Pian ilmeneekin, että Shooter onkin vain hänen mielikuvituksensa alkuunsaannos. Shooter on iskenyt Raineyn koiraa ruuvimeisselillä, polttanut ex-vaimonsa talon ja tappanut hänen agenttinsa ja maalaismiehen, mutta koska tämä on vain Raineyn mielikuvitusta, on hän itse tehnyt kaikki nämä teot.


title: Salainen ikkuna

text: Hänen entinen vaimonsa Amy tulee käymään mökillä tuodakseen hänelle eropapereita joihin hän tarvitsee Mortin allekirjoituksen, hän näkee Shooterin nimen olevan kaiverrettu jokaiseen talossa olevaan paikkaan. Pian kun Amy etsii Raineya, Rainey avaa oven ja näyttäytyy vaimolleen. Hänen sivuillensa on kaiverrettu "Shoot Her", suomeksi "ammu hänet" ja viittaa Shooterin nimeen. Niinpä Amy lähtee karkuun lyömällä Raineya, mutta Rainey ottaa isohkon kiven ja iskee sillä pakenevan auton lasia ja vetää naisen ulos sieltä. Hän sanoo olevansa kyllästynyt leikkimään ja ottaa koirassaan olleen ruuvimeisselin ja iskee Amya jalkaan. Amy raahautuu pihalle tuskissaan. Mort ottaa lapion käteen ja on juuri iskemässä, kun kuulee Amyn nykyisen miehen Tedin äänen. Hän tulee etsimään vaimoaan, mutta Mort väijyy oven vieressä ja iskee Tediä lapiolla kasvoihin, mikä saa Tedin taintumaan. Sitten Rainey iskee Tedin kuolleeksi. Hän tappaa myös vaimonsa.


title: Salainen ikkuna

text: Lopussa seriffin tullessa käymään Rainey teeskentelee normaalia, vaikka ruumiit ovat kuopattuna hänen kasvimaallensa. Seriffi tulee käymään ja sanoo, että pian hän joutuisi vankilaan, kunhan hänet vain todettaisiin syylliseksi ja ruumiit löydettäisiin. Mort ei välitä. Mort on toiminut oman kirjansa mukaisesti ja "korjannut lopun".


title: Eivør Pálsdóttir

text: Eivør Pálsdóttir (s. 21. heinäkuuta 1983 Syðrugøta) on färsaarelainen laulaja ja lauluntekijä. Eivørin musiikissa voi kuulla perinteisen färsaarelaisen musiikin vaikutteet, ja hän on kertonut nuorempana käyneensä nauhoittamassa vanhempien ihmisten laulamia kansanlauluja. Eivør lopetti koulunkäynnin ja päätti omistautua täysin musiikille 15-vuotiaana. Vuonna 2002 hän muutti Islantiin opiskelemaan klassista- ja jazzlaulua. Nykyisin hän asuu Tanskassa Kööpenhaminassa. Hän on voittanut lukuisia musiikkipalkintoja Färsaarilla, Islannissa ja Tanskassa.


title: Eivør Pálsdóttir

text: Eivør esiintyi ensimmäistä kertaa Färsaarten televisiossa vuonna 1997. Vuonna 1999 Eivør liittyi rockyhtye Clickhazeen. Vuotta myöhemmin hän julkaisi ensimmäisen sooloalbuminsa, "Eivør Pálsdóttir", jonka kappaleet olivat laulettu tanskan ja fäärin kielillä. Vuonna 2002 hän muutti Reykjavíkiin opiskelemaan klassista musiikkia ja jazzia. Pian tämän jälkeen Eivør liittyi laulajaksi Kristian Blakin perustamaan Yggdrasil-yhtyeeseen. Vuonna 2003 ilmestyi Eivørin toinen sooloalbumi, "Krákan". Kolmannen sooloalbuminsa "Eivør" hän julkaisi vuonna 2004. Albumi on tehty yhteistyössä kanadalaisen tuottajan Bill Bournen kanssa, ja siitä tuli kaikkien aikojen myydyin färsaarelainen albumi USA:ssa ja Kanadassa. Neljäs pitkäsoitto, "Trøllabundin", 2005, on samalla Tanskan Radion Big Bandin 40-vuotisjuhlalevy. Vuonna 2007 hän julkaisi viidennen studioalbuminsa "Mannabarn/Human Child". Levystä on olemassa sekä fäärin- että englanninkielinen versio, ja Eivørillä olikin hetken aikaa kaksi versiota samasta levystä samaan aikaan sekä Färsaarten- että Islannin Top 5 -listalla. Kuudes studioalbumi "Larva" julkaistiin 2010. Viimeisin albumi "Room" julkaistiin vuonna 2012. Syksyllä 2013 levy julkaistiin myös Saksassa, missä Eivør kävi konsertoimassa syksyllä 2013 ja keväällä 2014. Eivørin uusin levy "Bridges" julkaistiin 27. helmikuuta 2015. Levynjulkaisua seuraa kuukauden mittainen kiertue Saksassa.


title: Eivør Pálsdóttir

text: Musiikkityyliltään Eivør on vaikeasti luokiteltavissa. Itse hän määritteleekin sosiaalisessa mediassa genrensä yksinkertaisesti "Eivør!". Alkuaikoina kappaleet oli laulettu yksinomaan fäärin kielellä, sittemmin Eivør on laulanut myös kaikilla muilla pohjoismaisilla kielillä. Kolmen viimeisen albumin aikana kieli on vaihtunut lähes pelkästään englantiin, mutta lokakuussa 2015 Eivør julkaisi toisen albuminsa samana vuonna, fäärinkielisen Slør-albumin.


title: Eivør Pálsdóttir

text: Keväällä 2017 Eivør esiintyi brittiläisessä Later... with Jools Holland -tv-ohjelmassa. Toukokuun lopussa hän aloittaa ensimmäisen Britannian-kiertueensa, jonka kynnyksellä on tarkoitus julkaista 2015 ilmestyneen fäärinkielisen Slør-albumin englanninkielinen versio.


title: Eivør Pálsdóttir

text: Suomessa Eivør esiintyi ensimmäisen kerran huhtikuussa 2017 Helsingin Tavastialla ja Tampereen Olympia-korttelissa.


title: Manytš

text: Manytš () on Kalmukiassa, Stavropolin aluepiirissä ja Rostovin alueella Etelä-Venäjällä sijaitseva jokisysteemi, joka sijaitsee Kaspianmeren ja Mustanmeren altaiden välisessä soisessa Kaman-Manytšin painanteessa. Painannetta on usein pidetty Euroopan ja Aasian luonnollisena rajana.


title: Manytš

text: Läntinen Manytš () on 219 km:n (tai 420 km) pituinen Donin sivujoki, joka saa alkunsa Kalmukian, Rostovin alueen ja Stavropolin aluepiirin rajalla sijaitsevasta Manytš-Gudilon suolajärvestä. Se virtaa Rostovin alueen Proletarskin kaupungin halki ja yhtyy Doniin Manytškajan kylässä Donin Rostovin itäpuolella. Don laskee edelleen länteen Asovanmereen. Läntisen Manytšin alkuperäisen uoman peittävät nykyään lähes kokonaan joen juoksulle padotut kolme tekojärveä, Proletarskin, Vesjolyin ja Ust-Manytšin tekojärvet. Osa lähteistä mainitsee valuma-alueen laajuudeksi 35 600 km.


title: Manytš

text: Itäinen Manytš () puolestaan virtaa itään Kalmukiasta sen ja Stavropolin aluepiirin rajaa pitkin ja päättyy Sostinon järviin. Joki on noin 141 km pitkä. Sen juoksulle rakennettiin vuonna 1969 Tšograin tekojärvi (Чограйское водохранилище), joka saa vettä myös Kuma- ja Terekjoista kanavien kautta.


title: Manytš

text: Ennen vesistörakentamista Läntisellä ja Itäisellä Manytšilla oli yhteinen lähdejoki Kalaus, jonka vedet haarautuivat länteen ja itään. Päävirtaus oli kuitenkin itään, kunnes 1900-luvulla itäinen virtaus kokonaan estettiin. Ennen rakentamista molemmat joet myös olivat ajoittain kuivuvia, kutistuen vuosittain tai vuodenajoittain vain erillisten suolajärvien ja -lampien ketjuiksi ja täyttyen makealla vedellä vain kevään tulva-aikaan.


title: Manytš

text: 1900-luvun puolivälistä molemmat joet ovat saaneet lisävettä kastelukanavajärjestelmien kautta, Länsi-Manytš 1948-53 alkaen Kubanista ja Donin juoksulle padotusta Tsimljanskin tekojärvestä, Itä-Manytš 1960-luvun lopulta Terekistä ja Kumasta Kuman-Manytšin kanavan kautta. Vuosittainen virtaama joissa on näin kasvanut 8- ja 4-kertaiseksi luonnontilaan verrattuna.


title: Iskutilavuus

text: Iskutilavuus on mäntämoottorissa iskunpituuden ja männän poikkipinta-alan tulo. Iskunpituus on männän alakuolokohdasta yläkuolokohtaan kulkeman matkan pituus. Monisylinterisessä moottorissa iskutilavuus ilmoitetaan kaikkien moottorin sylintereiden iskutilavuuksien summana. Pienissä laitteissa, kuten mopoissa ja moottorisahoissa, moottorin iskutilavuus ilmoitetaan useimmiten kuutiosenttimetreinä, mutta suuremmissa moottoreissa litroina ja joissakin amerikkalaisissa autoissa kuutiotuumina.


title: Iskutilavuus

text: Moottorista saatava vääntömomentti on usein suoraan verrannollinen iskutilavuuteen. Tosin nykyään suuremmilla ahtopaineilla saadaan pienestäkin moottorista yhtä paljon tai jopa enemmän vääntömomenttia, kuin suurempitilavuuksisilta. Tämä ei kuitenkaan aina pidä paikkaansa, sillä moottorin vääntömomenttia voidaan lisätä muutenkin kuin iskutilavuutta kasvattamalla. Esimerkiksi käytettävä polttoaine, polttoaineen ja ilman syöttö, puristussuhde ja monet muut seikat vaikuttavat saatavaan vääntömomenttiin.


title: Iskutilavuus

text: Mopon moottorin suurin sallittu iskutilavuus on 50 cm³ ja kevytmoottoripyörän moottorin 125 cm³. Tavallisen henkilöauton moottorin iskutilavuus on tyypillisesti alle 2 000 cm³ eli kaksi litraa. Iskutilavuus otetaan huomioon myös verotuksessa.


title: Urheiluauto

text: Urheiluauto () on autotyyppi, joka on yleensä 2-paikkainen, suunniteltu suorituskykyiseksi sekä ajotuntumaltaan hyväksi. Joissain tapauksissa urheiluautoja käytetään autourheiluun. Virallista määritelmää ei kuitenkaan ole olemassa joten eri järjestöt ja kerhot määrittelevät urheiluauton eri tavoilla haluamiaan ominaisuuksia korostaen. Perinteisesti urheiluautot olivat takavetoisia mutta nykyisin myös etu- ja nelivetoisia urheiluautoja on olemassa. Urheiluautoja ei tule sekoittaa GT-autoihin.


title: Urheiluauto

text: Moottorin asettelu- ja vetotapa vaikuttavat hyvin paljon ohjaukseen ja hallintaan; siksi tämä on hyvin tärkeää urheiluauton suunnittelussa.


title: Urheiluauto

text: Useimmiten urheiluautoissa käytetään asettelua, jossa moottori on edessä, ja auto on takavetoinen (engl. Front-engine, rear-wheel drive layout, FR). Esimerkkejä tästä asettelusta ovat Dodge Viper, Mazda MX-5, ja Chevrolet Corvette. Grand Tourer-autoissa käytetään usein takavetoista asettelua, jossa moottori on etuakselin ja kuljettajan välissä (engl. Front mid-engine, rear wheel drive, FMR). Tämä on FR-asettelua parempi painon jakautumisen kannalta.


title: Urheiluauto

text: Asettelua, jossa moottori on matkustajien ja taka-akselin välissä, ja auto on takavetoinen (engl. Mid-engine, rear-wheel drive layout, MR) käyttävät esimerkiksi Ferrari F430, Lotus Evora, Porsche Boxster ja Toyota MR-2. Tällaisia autoja kutsutaan keskimoottorisiksi.


title: Urheiluauto

text: Porsche käyttää yhtenä harvoista automerkeistä takamoottorista, takavetoista asettelua (engl. Rear engine, rear-wheel drive RR). Tämä antaa takarenkaille erinomaisen pidon kiihdytystä varten, mutta heikentää painojakauman takia auton ohjattavuutta joissain tilanteissa. Myös tavallisissa autoissa yleistä etumoottorista, etuvetoista (engl. Front engine, front-wheel drive, FF) on käytetty jonkin verran urheiluautoissa, muun muassa Saab Sonettissa, Fiat Barchettassa ja Berkleyn valmistamissa autoissa.


title: Urheiluauto

text: Nykyisin myös nelivetoa käytetään urheiluautoissa. Nelivedon tuomat mahdollisuudet toi esille Audi Quattron rallimenestys 1980-luvulla. Nelivetoisia urheiluautoja ovat esimerkiksi Audi R8, Porsche 911 Turbo ja Lamborghini Gallardo.


title: Urheiluauto

text: Istuimia urheiluautoissa on perinteisesti ollut kaksi. Jotkin autonvalmistajat ovat valmistaneet myös niinkutsuttuja 2+2 -malleja, joissa on kaksi oikean kokoista istuinta edessä, ja takana kaksi lähinnä lapsille riittävän kokoista istuinta. Nykyisin on kuitenkin myös neliovisiin autoihin perustuvia urheilumalleja. Myös erityislaatuisia istuinjärjestelyjä on ollut markkinoilla, esimerkiksi Mclaren F1:n kolme vierekkäistä istuinta, joista keskimmäinen oli kuljettajan.


title: Urheiluauto

text: Kaksi-tai nelioviset, perheauton koriin ja perusrakenteisiin perustuvat suorituskykyiset autot, kuten BMW M5, Mitsubishi Lancer Evolution tai Opel Calibra eivät ole laskettavissa urheiluautoiksi. Myöskään Yhdysvalloissa 1960-luvun lopulla muotiin tulleita muskeliautoja ei lasketa, niiden ajoittain hyvästä suorituskyvystä huolimatta, urheiluautoiksi.


title: Urheiluauto

text: Superautot, kuten Lamborghini Murciélago, Porsche Carrera GT ja Ferrari Enzo rajataan urheiluautoista suorituskykynsä ja kalleutensa perusteella.


title: Urheiluauto

text: Urheiluauton määrittelyitä on tehty useita ja ne perustuvat yleensä laatijan henkilökohtaiseen mieltymykseen sekä haluun rajata tietyt autot pois listalta ja lisätä tietyt autot listalle.


title: Tsagan-Hak

text: Tsagan-Hak () on järvi Kalmukiassa Venäjällä Itä-Euroopassa. Tsagan-Hak on Kalmukian kolmanneksi suurin järvi.


title: Voittajafiilis

text:
Voittajafiilis eli VF oli vuonna 2004 perustettu rap-yhtye, johon kuului neljä MC:tä: Mängimies, Ezra, MAS ja Tikku sekä DJ Q-Soul. Kaikki jäsenet ovat syntyneet 1980-luvun alkupuolella.
Voittajafiilis julkaisi ensialbuminsa "Jokanen on voittaja" vuonna 2005 omakustanteena. Levyä on myyty pari tuhatta kappaletta.


title: Voittajafiilis

text:
Kesällä 2006 ilmestyi Skandaalin kanssa yhteistyössä tehty "Miksi teip sen?" -mixtape.
Levyn julkaisi Löyly-Viihde.


title: Voittajafiilis

text: Yhtyeen jäsenistä Ezra ja Tikku kuuluivat myös Helpus-yhtyeeseen, ja Mängimies tunnetaan Konala Cartellista ja Royal Familysta.


title: Voittajafiilis

text:
Voittajafiiliksen uusin julkaisu on "Hitsi et on siistii olla kovis" -niminen EP, joka julkaistiin 16. lokakuuta 2008. Löyly-viihteen kotisivujen rekisteröityneet käyttäjät saivat ladata ilmaisen EP:n päivää ennen muita.
Seuraavana päivänä, 17. lokakuuta, levyn sai ilmaiseksi Syvällä Pelissä -yhteisön kotisivuilta.


title: Voittajafiilis

text: Vuonna 2010 Voittajafiilis lopetti uransa jäähyväiscomebackkeikalla NRJ:n järjestämällä Rakkauden Kesä-klubilla Helsingin Ravintola Feverissä.


title: Sotatila

text: Sotatila on sodan osapuolten keskinäinen suhde. Sotatila alkaa joko muodollisella sodanjulistuksella tai vihollisuuksien syttymisellä ja se voidaan julistaa koskemaan koko valtakunnan aluetta tai tiettyä osaa siitä. Sotatila päättyy rauhantekoon.


title: Sotatila

text: Myös poikkeustilaa, johon valtio voi maan julistaa, voidaan sanoa sotatilaksi.


title: Sotatila

text: Suomessa nimitystä ”sotatila” käytettiin vuonna 1930 annetussa laissa. Tämän lain nojalla Suomi julistettiin sotatilaan talvisodan alettua 30. marraskuuta 1939, mistä lähtien Suomi oli sotatilassa 26. syyskuuta 1947 saakka, jolloin liittoutuneiden valvontakomissio poistui Suomesta Pariisin rauhansopimuksen astuttua voimaan. Nykyisessä lainsäädännössä nimitystä sotatila ei enää käytetä, vaan Suomen poikkeustiloja säätelevät valmiuslaki ja puolustustilalaki. Näistä järeämpi puolustustilalaki antaa viranomaisille sodan aikana käytettävät valtuudet. Valmiustilan ja puolustustilan julistamisesta päättää tasavallan presidentti valtioneuvoston presidentin esittelyssä, minkä jälkeen asianomaiset asetukset alistetaan eduskunnan hyväksyttäviksi.